Remaja Palestin 16 tahun maut ditembak tentera rejim

(Ahli keluarga remaja Palestin meratapi mayat Amjad Abu Ali di sebuah hospital di Ramallah pada Jumaat/FOTO AFP)

RAMALLAH, 30 Julai - Seorang rakyat Palestin menjadi mangsa kekejaman terbaru tentera rejim Zionis apabila maut ditembak pada Jumaat.Identiti mangsa disahkan Amjad Nashaat Abu Ali remaja berusia 16 tahun maut selepas ditembak di bahagian dada.Sebelum itumangsa bersama penduduk Kampung Al-Mughayer di Ramallah mengadakan bantahan terhadap usaha rejim untuk meluaskan kawasan pendudukan.Pertempuran tercetus setelah peneroka haram Yahudi dan kumpulan penduduk Palestin melontar batu antara satu sama lain.

(Amjad Abu Ali meninggal dunia akibat kecederaan kritikal tembakan di dada. - FOTO AFP)

Tentera Israel masuk campur dan bertindak melepaskan tembakan.Pada Ahad lalu, dua penduduk Palestin turut maut ditembak tentera rejim di Nablus. - AFP


COVID-19: Korea Utara lapor kes harian sifar

(Korea Utara melaporkan tiada kes demam baharu buat kali pertama sejak wabak COVID-19/REUTERS)

SEOUL, 30 Julai- Korea Utara melaporkan "kes demam" sifar hari ini, kali pertama dalam tempoh lebih dua bulan sejak mengesahkan jangkitan COVID-19 pertamanya pada Mei."Tiada pesakit demam baharu dilaporkan dalam tempoh 24 jam dari petang Khamis," lapor Agensi Berita Pusat Korea (KCNA) yang dikendalikan kerajaan.Walaupun Pyongyang mengekalkan sekatan pergerakan yang ketat sejak permulaan wabak itu, pakar menjangkakan penularan meluas varian Omicron di negara jiran boleh menyelinap masuk pada bila-bila masa.Korea Utara telah merekodkan hampir 4.8 juta jangkitan sejak akhir April, kata KCNA, sambil menambah "99.994%" daripada mereka telah pulih sepenuhnya dengan hanya 204 pesakit masih dirawat.Disebabkan kekurangan kapasiti ujian, Korea Utara merujuk kes positif sebagai "pesakit demam" dan bukannya "pesakit COVID" dalam laporan kes."Negara ini mempunyai salah satu sistem penjagaan kesihatan terburuk di dunia, dengan hospital yang tidak lengkap, beberapa unit rawatan rapi, dan tiada ubat rawatan COVID-19 atau keupayaan ujian besar-besaran," kata pakar.

(Orang ramai menonton TV yang menyiarkan laporan berita mengenai wabak penyakit koronavirus (COVID-19) di Korea Utara, di stesen kereta api di Seoul, Korea Selatan, 17 Mei 2022/REUTERS)

Pyongyang mengumumkan kes COVID pertamanya pada 12 Mei, mengaktifkan "sistem pencegahan wabak kecemasan maksimum".

Ia bagaimanapun tidak memberi vaksin kepada kira-kira 25 juta penduduknya, setelah menolak suntikan yang ditawarkan oleh Pertubuhan Kesihatan Sedunia (WHO).Korea Selatan sebelum ini menawarkan untuk menghantar vaksin dan bantuan perubatan lain ke negara jirannya itu.Belum ada jawapan rasmi diterima daripada Pyongyang. -AFP


Kematian akibat banjir di Kentucky cecah 16 orang

(Pasukan penyelamat membantu sebuah keluarga keluar dari bot di Quicksand, Kentucky pada 28 Julai 2022/AFP)

AMERIKA SYARIKAT, 30 Julai- Angka kematian akibat banjir buruk di Kentucky mencecah 16 orang.Gabenor Kentucky, Andy Beshear dalam taklimat media berkata angka itu dijangka meningkat dua kali ganda.Beliau menyatakan, enam dari 16 yang disahkan maut merupakan kanak-kanak termasuk empat dari keluarga yang sama.Setakat ini beratus-ratus orang telah diselamatkan dengan bot sejak banjir bermula pada petang Rabu lalu.Kira-kira 50 misi penyelamatan udara dilaksana menggunakan helikopter Pengawal Kebangsaan."Dengan banyak jalan yang rosak kami masih tidak dapat menemui ramai orang. "Arus sangat deras dan tidak selamat untuk beberapa penyelamatan air yang perlu kami lakukan," kata gabenor itu.

(Pemandangan udara rumah yang ditenggelami airdi Jackson, Kentucky pada 28 Julai 2022/AFP)

Wilayah Appalachia di timur Kentucky pernah mengalami banjir kilat sebelum, namun tidak seperti yang dialami kali ini."Terdapat rumah yang dihanyutkan sepenuhnya pada tengah malam ketika penghuni sedang tidur," kata Beshear.Paras air Sungai Kentucky di Whitesburg meningkat kepada 20 kaki dalam beberapa jam, jauh melebihi rekod sebelumnya iaitu 14.7 kaki.-AFP


Kongres AS lulus larangan senapang serangan

WASHINGTON, 30 Julai - Dewan Perwakilan Amerika Syarikat (AS) semalam meluluskan Rang Undang-Undang (RUU) bagi mengharamkan senjata api serangan buat kali pertama dalam tempoh beberapa dekad, susulan siri tembakan besar-besaran yang menakutkan di negara itu.RUU itu diluluskan selepas 217 ahli Dewan menyokong dan 213 ahli lagi menolak dalam Dewan yang majoritinya ahli Demokrat dan kini RUU itu akan dibawa ke Senat, di mana ia kemungkinan besar akan gagal mendapat sokongan.

Dalam Dewan Senat yang mempunyai 100 ahli, Demokrat hanya mempunyai 50 kerusi dan 10 undi Republikan diperlukan untuk membawa RUU itu ke peringkat untuk dipertimbangkan.Speaker Dewan Rakyat dari Demokrat, Nancy Pelosi, menyifatkan RUU terbaru itu sebagai langkah penting dalam perjuangan berterusan terhadap 'wabak' maut keganasan akibat senjata api di AS.Ia akan mengharamkan penjualan, import, pembuatan atau pemindahan senjata separa automatik tertentu seperti yang digunakan dalam tembakan besar-besaran di Buffalo, New York, Uvalde, Texas dan Highland Park, Illinois baru-baru ini.-AFP


Sepanyol, Brazil melaporkan kematian pertama berkaitan cacar monyet di luar Afrika

MADRID, 30 Julai- Sepanyol dan Brazil melaporkan kes kematian pertama membabitkan cacar monyet pada hari Jumaat, sekali gus mencatatkan kematian pertama yang dikaitkan dengan wabak tersebut di luar Afrika.Sepanyol adalah salah satu negara yang paling teruk dilanda cacar monyet, dengan 4,298 orang dijangkiti virus itu, menurut Pusat Penyelarasan Kecemasan dan Amaran Kementerian Kesihatan."Daripada 3,750 pesakit (cacar monyet) dengan maklumat yang ada, 120 kes dimasukkan ke hospital (3.2 peratus) dan satu kes telah meninggal dunia," kata pusat itu dalam satu laporan.Sumber bagaimanapun tidak mendedahkan punca khusus kematian bagi kes tersebut sementara menunggu keputusan bedah siasat.Sementara itu di Brazil, seorang lelaki berusia 41 tahun meninggal dunia akibat cacar monyet, kata pihak berkuasa tempatan pada hari Jumaat.Lelaki itu, mempunyai masalah sistem imun yang serius, meninggal dunia pada Khamis di Belo Horizonte, ibu negara tenggara Minas Gerais."Adalah penting untuk menggariskan bahawa persakit tersebut mempunyai komorbiditi yang serius, supaya tidak menyebarkan panik dalam populasi awam. Kadar kematian adalah sangat rendah" untuk cacar monyet, kata setiausaha kesihatan Minas Gerais Fabio Baccheretti, yang menambah bahawa pesakit itu sedang menjalani kanser rawatan.Kementerian kesihatan Brazil telah merekodkan hampir 1,000 kes cacar monyet, kebanyakannya di negeri Sao Paulo dan Rio de Janeiro.Tanda-tanda awal penyakit itu termasuk demam panas, kelenjar limfa yang bengkak dan ruam seperti cacar air.Pertubuhan Kesihatan Sedunia (WHO) Sabtu lalu mengisytiharkan wabak monyetpox sebagai kecemasan kesihatan global.Menurut WHO, lebih 18,000 kes telah dikesan di seluruh dunia di luar Afrika sejak awal Mei.Penyakit itu telah dikesan di 78 negara, dengan 70 peratus kes ditemui di Eropah dan 25 peratus di Amerika, kata ketua WHO Tedros Adhanom Ghebreyesu.Ketika kes meningkat secara global, WHO pada hari Rabu meminta kumpulan yang paling terjejas oleh virus itu iaitu lelaki yang melakukan hubungan seks sejenis untuk mengehadkan pasangan seksual mereka.Ghebreyesus memberitahu wartawan bahawa cara terbaik untuk melindungi diri daripada jangkitan adalah "mengurangkan risiko terdedah"."Bagi lelaki yang melakukan hubungan seks sejenis,terutama buat masa ini supaya mengurangkan bilangan pasangan seksual anda, mempertimbangkan semula hubungan seks dengan pasangan baharu, dan bertukar butiran hubungan dengan mana-mana pasangan baharu untuk membolehkan tindakan susulan jika perlu," katanya.Cacar monyet biasanya sembuh dengan sendirinya selepas dua hingga tiga minggu, kadang-kadang mengambil masa sebulan.-AFP


Cacar monyet: Filipina sahkan kes pertama

MANILA, 30 Julai - Filipina mengumumkan kes pertama cacar monyet di negara itu semalam.Ia selepas hampir seminggu selepas Pertubuhan Kesihatan Sedunia (WHO) mengisytiharkan penyakit berjangkit itu sebagai kecemasan kesihatan global.Menurut Timbalan Setiausaha Kesihatan, Beverly Ho kes dikesan pada seorang warga Filipina berusia 31 tahun yang tiba dari luar negara pada 19 Julai lalu.Pesakit itu yang mempunyai sejarah perjalanan terdahulu di negara dengan kes cacar monyet yang didokumenkan, diuji positif pada Khamis selepas ujian RT-PCR."Pesakit dibenarkan pulang dan sedang diasingkan dengan pemantauan ketat di rumah. Kesemua kontak rapat telah dikenal pasti dan disahkan tidak bergejala," katanya.Sementara itu, jurucakap Istana Malacanang memberitahu, negara itu bersedia bagi menangani sebarang kemungkinan dengan protokol termasuk pemeriksaan simptom dan kuarantin. - AFP


Letupan bom: Empat cedera semasa perlawanan kriket di Kabul

KABUL, 30 Julai - Empat orang cedera dalam satu insiden letupan bom tangan di Stadium Kriket Antarabangsa Kabul semalam ketika perlawanan liga domestik negara itu antara pasukan Pamir Zalmi dan Band-e-Amir Dragons. Menurut jurucakap polis Kabul, Khalid Zadran, letupan berlaku ketika ratusan penonton sedang berada di dalam stadium bagi menyokong pasukan masing-masing. Susulan itu, permainan terpaksa dihentikan selama beberapa minit bagi memberi pertolongan kecemasan kepada mangsa serta memastikan anggota dan pegawai kedua-dua pasukan berada dalam keadaan selamat. Ketua Eksekutif Lembaga Kriket Afghanistan, Naseeb Khan memberitahu kejadian tersebut dianggap terpencil dan diharap tidak mengganggu jadual pertandingan liga."Pihak kami telah membuat laporan namun tidak mahu menuding jari kepada mana-mana pihak. Pun begitu kami akan memperketatkan keselamatan di lokasipertandingan agar kejadian sama tidak berlaku," katanya.

(Ketua Eksekutif Lembaga Kriket Afghanistan, Naseeb Khan/ AFP)

Kriket adalah permainan popular di Afghanistan dengan ramai pemainnya mendapat pengiktirafan antarabangsa serta turut bermain di liga-liga luar negara.Meski tahap keganasan di negara itu kian berkurangan sejak Taliban mengambil alih kerajaan, masih terdapat kejadian pengeboman dan serangan senjata api beberapa bulan kebelakangan ini yang dipercayai didalangi pasukan yang menggelarkan diri mereka sebagai "Pasukan Jihad Negara Islam"- AFP


(Penarik beca menolak beca mereka untuk membeli petrol dari stesen minyak, di tengah-tengah krisis ekonomi Sri Lanka, di Colombo, Sri Lanka/REUTERS)

COLOMBO, 29 Julai- Bank Dunia tidak akan menawarkan pembiayaan baharu kepada Sri Lanka melainkan negara kepulauan yang muflis itu melakukan "pembaharuan struktur yang mendalam" untuk menstabilkan ekonominya yang merudum.Bank Dunia berkata walaupun bimbang tentang kesan krisis terhadap rakyat Sri Lanka, ia tidak bersedia untuk memberi dana tambahan sehingga kerajaan menyelesaikan reformasi yang diperlukan."Sehingga rangka kerja dasar makroekonomi yang mencukupi disediakan, Bank Dunia tidak merancang untuk menawarkan pembiayaan baharu kepada Sri Lanka," kata pemberi pinjaman itu dalam satu kenyataan."Ini memerlukan pembaharuan struktur yang mendalam yang memberi tumpuan kepada penstabilan ekonomi dan juga menangani punca struktur yang mencetuskan krisis ini," tambahnya.Bank Dunia telah menyalurkan AS$160 juta daripada pinjaman sedia ada untuk membiayai ubat-ubatan yang diperlukan segera, gas masak dan makanan murid di sekolah.Sri Lanka kini dalam rundingan jamin keluar (bailout) dengan Tabung Kewangan Antarabangsa (IMF), namun proses itu mungkin mengambil masa berbulan-bulan.Sri Lanka mengalami kemerosotan yang tidak pernah berlaku sebelum ini dengan 22 juta penduduknya mengalami kekurangan makanan dan bahan bakar selama berbulan-bulan, gangguan bekalan elektrik yang berterusan dan inflasi yang berleluasa.Negara Asia Selatan itu gagal membayar hutang asingnya sebanyak AS$51 bilion pada April dan bantahan besar-besaran yang dilancarkan rakyat pada awal bulan ini memaksa Presiden Gotabaya Rajapaksa melarikan diri ke luar negara dan meletak jawatan. -AFP

(Bank Dunia tolak pembiayaan baharu untuk Sri Lanka)


Angka kematian akibat gempa bumi di Filipina meningkat kepada 10 orang

(Gempa bumi berukuran 7.0 magnitud melanda utara Filipina/AFP)

MANILA, 29 Julai- Angka kematian akibat gempa bumi besar berukuran 7.0 pada skala Richter di utara Filipina pada Rabu lepas meningkat kepada 10 orang selepas empat lagi mayat ditemukan di bawah runtuhan hari ini.Menurut pihak berkuasa, gegaran susulan terus melanda kawasan pergunungan.Pasukan penyelamat di bandar Luba di wilayah Abra yang paling teruk dilanda bencana menemukan mayat keempat-empat lelaki di sebatang jalan yang tertimbus tanah runtuh, kata pejabat pertahanan awam wilayah."Tanah runtuh dan struktur runtuh mengorbankan enam yang lain di Abra dan wilayah berdekatan. Lebih 150 orang cedera," kata pihak berkuas.Gempa kuat itu melanda kawasan berbukit, merosakkan beribu-ribu rumah serta meruntuhkan bangunan dan menggegarkan menara bertingkat.

(Ferdinand Marcos Jr melawat pesakit hospital dipindahkan ke perkarangan hospital wilayah di bandar Bangued, wilayah Abra, utara Manila, selepas 7.0 gempa bumi bermagnitud melanda utara Filipina/AFP)

"Helikopter tentera menerbangkan bantuan makanan dan bekalan kecemasan lain ke pusat pemindahan yang menempatkan hampir 5,000 penduduk," kata Jabatan Kebajikan Masyarakat.Menurut Pejabat Seismologi negeri, lebih seribu gegaran susulan telah direkodkan sejak gempa itu melanda. -AFP


Kremlin nyatakan solidariti dengan Beijing berhubung isu Taiwan

MOSCOW, 29 Julai - Kremlin menyatakan "solidariti" dengan pendirian China terhadap Taiwan selepas Presiden China Xi Jinping memberi amaran kepada pemimpin Amerika Syarikat, Joe Biden supaya tidak "bermain api" dalam isu berkaitan.

"Sudah tentu kami berada dalam solidariti," kata jurucakap Kremlin, Dmitry Peskov kepada pemberita."Kami menghormati kedaulatan dan integriti wilayah China dan percaya bahawa tiada negara di dunia sepatutnya mempunyai hak untuk mempersoalkan perkara ini atau mengambil sebarang langkah yang menghasut atau lain-lain," tambahnya."Kami yakin bahawa tingkah laku sedemikian di arena antarabangsa hanya boleh menyebabkan ketegangan tambahan," tegas Peskov.

(Bendera China dan Rusia dilihat pada papan iklan logistik antarabangsa di Pusat Dagangan Antarabangsa  Ritan di Beijing pada 22 Mac 2022/AFP)

Dalam perbualan telefon semalam, Xi memberi amaran kepada Biden supaya tidak "bermain api" dalam isu Taiwan.Beijing telah mengekalkan hubungan persahabatan dengan Rusia ketika negara-negara Barat berusaha mengasingkan kerajaan Presiden Vladimir Putin daripada sistem kewangan dan diplomatik global.Serangan Rusia terhadap Ukraine telah meningkatkan kebimbangan bahawa Beijing mungkin turut meneruskan ancaman untuk menyerang Taiwan yang jauh lebih kecil dari segi saiz dan kurang senjata. -AFP


Rusia dakwa Ukraine serang penjara tawanan perang menempatkan anggota Azov

(Kementerian Pertahanan Rusia berkata penjara di Olenivka di wilayah Donetsk yang dikuasai pemisah telah menjadi sasaran semalaman dengan sistem roket Himars buatan AS Pada 29 Julai 2022/AFP)

MOSCOW, 29 Julai- Rusia dan puak pemisah pro-Moscow menuduh tentera Kiev menyerang sebuah penjara yang menahan tawanan perang di timur Ukraine."Menurut maklumat yang ada, pihak Ukraine menembak pusat tahanan yang menempatkan anggota batalion Azov yang berjaya ditawan, menggunakan sistem roket pelancar HIMARS Amerika Syarikat," kata Jawatankuasa Penyiasatan Rusia dalam satu kenyataan."Akibatnya, beberapa dozen orang terbunuh," kata penyiasat, sambil menambah bahawa jumlah sebenar mangsa mungkin lebih tinggit.Jawatankuasa Siasatan, yang biasanya mengendalikan jenayah besar, berkata siasatan jenayah telah dilancarkan.Kementerian Pertahanan Rusia memalumkan, penjara di Olenivka, wilayah Donetsk yang dikuasai pemisah, menjadi sasaran semalaman.

40 tawanan perang Ukraine terbunuh dan 75 cedera, sambil menambah lapan pekerja penjara turut cedera.Ketua pemisah Donetsk, Denis Pushilin pula menganggarkan angka kematian sebanyak 47 orang manakala pasukan pertahanan wilayah Donetsk mengatakan bahawa 53 orang maut.Televisyen Rusia menunjukkan paparan yang kelihatan seperti berek yang musnah dan katil besi yang berselirat.Ia juga menunjukkan imej kabur kelihatan seperti tubuh manusia.Menurut Pushilin, tentera Kiev menyerang penjara kerana tawanan perang Ukraine telah mula memberi keterangan.Pihak berkuasa Ukraine bagaimanapub menafikan menyasarkan infrastruktur awam atau tawanan perang. -AFP


Lima terbunuh serangan Rusia berhampiran hentian bas di selatan Ukraine

KIEV, 29 Julai- Serangan terbaharu Rusia di bandar Mykolaiv, Ukraine menyebabkan lima orang terbunuh dan tujuh orang cedera pada Jumaat.

“Hari ini, mereka menyerang kawasan lain berhampiran hentian pengangkutan awam,” kata gabenor wilayah Vitaliy Kim dalam satu kenyataan di media sosial.

Beliau pada awalnya mengumumkan empat kematian akibat serangan udara itu, namun kemudian memaklumkan lima orang terbunuh dan tujuh lagi cedera manakala pasukan penyelamat dilihat berada di lokasi kejadian.

Mykolaiv yang terletak berhampiran Laut Hitam, menyaksikan kira-kira separuh daripada keseluruhan anggaran penduduk sebelum perang iaitu hampir 500,000 orang telah meninggalkan bandar itu yang hampir setiap hari dibedil; selama berminggu-minggu.

Ia menjadi hab bandar terbesar dikawal Ukraine di kawasan hadapan wilayah Kherson, lokasi tentera Kiev melancarkan serangan balas untuk mendapatkan semula kawalan wilayah pantai yang penting dari segi ekonomi dan strategik.

Menurut Presiden Ukraine pada Jumaat serangan Rusia pada hari sebelumnya di Mykolaiv menyebabkan beberapa bangunan termasuk kediaman, rosak atau musnah.

“Satu pusat penghantaran bantuan kemanusiaan juga mengalami kerosakan. Tiga orang dilaporkan cedera,” katanya.

Sementara itu, di wilayah timur Donetsk, Gabenor Pavlo Kyrylenko berkata pada hari Jumaat bahawa tentera Moscow telah membunuh lapan orang dan mencederakan 19 lagi dalam serangan pada hari sebelumnya. -AFP

(Sebuah bangunan terbakar selepas serangan Rusia di wilayah Mykolaiv. Foto dikongsi Perkhidmatan Kecemasan Ukraine pada 25 Julai 2022/AFP)


Rishi dan Truss buka gelanggang kempen Perdana Menteri Britain

(Rishi Sunak dan Liz Truss hadir dalam rancangan BBC di Victoria Hall, England pada 25 Julai lalu/AFP)

LEEDS, 29 Julai - Calon bakal Perdana Menteri baharu Britain, Rishi Sunak dan Liz Truss daripada parti konservatif membuka gelanggang kempen dengan debat pertama mereka di Leeds semalam. Sesi yang dihadiri ahli-ahli parti itu bertujuan bagi melobi serta meyakinkan peringkat akar umbi sebelum pemilihan bagi mengisi kekosongan kerusi Perdana Menteri Britain menggantikan Boris Johnson.Liz Truss yang juga Setiausaha Luar Negara berikrar bagi membaiki taraf hidup rakyat Britain ketika dunia berhadapan inflasi yang kian meningkat."Kita perlu berani dan kita perlu lakuaknnya dengan cara yang berbeza. Apa yang akan saya lakukan sebagai Perdana Menteri adalah melancarkan pelan pertumbuhan ekonomi pertama melihat semula kenaikan Insurans Nasional yang kami janjikan seperti dalam manifesto kami."Saya akan memberi moratorium pada Green Levy untuk menjimatkan wang rakyat pada bil bahan api mereka," kata Liz Truss.Sementara itu, bekas Menteri Kewangan, Rishi Sunak pula berpendapat inflasi harus diturunkan terlebih dahulu bagi membaiki taraf hidup rakyat."Saya tidak mengambil jalan mudah.. Terdapat banyak perkara yang boleh saya katakan untuk menjadikan hidup saya lebih mudah."Tetapi saya ingin berterus terang tentang cabaran yang dihadapi negara kita dan apa yang diperlukan untuk memperbaikinya. Ia adalah perkara yang jujur untuk dilakukan," menurut Rishi Sunak.

Pertemuan di utara England itu adalah debat pertama daripada 12 acara yang bakal diadakan di seluruh negara sebelum parti tersebut memilih Perdana Menteri baharu. -AFP


Banyak sekolah di New Zealand terima ancaman bom

WELLINGTON, 28 Julai- Sekurang-kurangnya lebih sepuluh buah sekolah di New Zealand menerima ancaman bom pada Khamis, menyebabkan gangguan meluas yang dipercayai sebagai serangan siber dari luar negara.

Kebanyakan sekolah yang menerima ancaman terpaksa ditutup manakala pelajar diarahkan pulang.

Gelombang ancaman baharu itu diterima 24 jam selepas empat sekolah di Waikato, Thames dan Gisborne di North Island menerima ancaman bom.

Cherie Taylor-Patel, Presiden Pengetua Persekutuan New Zealand, memberitahu RNZ bahawa pihaknya ada bercakap dengan wakil Kementerian Pendidikan, mengatakan bahawa “ia sebenarnya cyberbot yang datang dari luar negara".

Polis New Zealand dalam kenyataan menyebut, “mereka tidak merasakan ada risiko keselamatan.”

Namun pihak berkuasa masih menjalankan siasatan atas ancaman yang diterima di beberapa sekolah di Marlborough, Masterton, Kaikoura, Greymouth, Queenstown, Levin, Whanganui, Rolleston, Takaka, Geraldine, Dunstan, Ashburton dan Palmerston North.

Menurut Komander Tasman, Simon Feltham mereka ada bercakap dengan "dua anak muda" berhubung ancaman yang dibuat terhadap Kolej Perempuan Marlborough.

Setakat ini tiada laporan mengenai alat letupan ditemui di mana-mana sekolah yang disasarkan.

Pada 2016 kejadian hampir sama berlaku, apabila sekolah di seluruh New Zealand dan Australia menerima panggilan palsu bahawa terdapat bom yang dipasang di dalam premis itu.

Pada 2018, seorang warga Israel-Amerika Syarikat dikenakan hukuman penjara 10 tahun oleh mahkamah Israel kerana membuat kira-kira 2,000 panggilan penipuan di Amerika Utara, Britain, Australia, New Zealand, Norway dan Denmark. -AFP


Perubahan iklim meningkatkan gelombang haba di Britain 10 kali lebih tinggi: Kajian

PARIS, 29 Julai- Perubahan iklim akibat aktiviti manusia menjadikan gelombang haba yang merekodkan suhu tertinggi bulan ini di Britain, berisiko terjadi 10 kali lebih tinggi. Ramalan itu dikeluarkan penyelidik hari ini.

Timur England merekodkan suhu 40.3 darjah Celsius (104.5 darjah farenheit) tertinggi sepanjang zaman dan cuaca panas itu menyebabkan kebakaran serta memusnahkan berpuluh-puluh rumah di London.

Secara keseluruhan, sekurang-kurangnya 34 lokasi di Britain merekodkan suhu panas melampau pada 20 Julai, apabila gelombang panas memuncak di Eropah barat.

Menerusi kajian itu, pasukan penyelidik mewujudkan model kemungkinan kejadian cuaca panas melampau seperti itu berlaku sebelum era perindustrian bermula iaitu pada pertengahan abad ke-19.

Pasukan itu kemudian membandingkan model itu dengan gelombang haba semasa – iaitu dengan purata kadar kepanasan planet hampir 1.2C lebih panas berbanding pada zaman praindustri.

Mereka memberi tumpuan kepada suhu maksimum di wilayah Britain yang paling terjejas -- tengah England dan timur Wales -- dan mendapati rekod suhu panas semasa itu berkemungkinan terjadi sekurang-kurangnya 10 kali lebih tinggi disebabkan gas rumah hijau kesan akitiviti manusia yang seterusnya menyebabkan pemanasan global.

Kajian itu juga mendapati, kejadian suhu panas melampau di seluruh Eropah telah meningkat lebih daripada yang dianggarkan oleh model iklim tersebut.

Model janaan komputer menganggarkan bahawa pelepasan gas rumah hijau meningkatkan suhu dalam gelombang haba pada Julai sebanyak 2C. Tetapi sebenarnya, gelombang haba adalah 4C lebih panas.

"Di Eropah dan bahagian lain di dunia kita melihat semakin banyak kawasan merekodkan gelombang haba tertinggi menyebabkan suhu melampau yang menjadi lebih cepat daripada kebanyakan model iklim," kata Friederike Otto, pensyarah kanan sains iklim di Imperial College London's Grantham Institute untuk Perubahan Iklim.

"Ia penemuan yang membimbangkan menunjukkan bahawa jika pelepasan karbon tidak segera dihalang, kesan perubahan iklim ke atas cuaca panas Eropah, yang sudah berada pada tahap melampau, berisiko menjadi lebih buruk daripada apa yang diramalkan sebelum ini," kata Otto. -AFP

(Kesan gelombang haba yang mencetuskan kebakaran di Taman Negara Bohemian Switzerland pada 25 Julai 2022/AFP)


EU luluskan pelan kecemasan kurangkan penggunaan gas

(Tempat penyimpanan gas asli di Uniper Energy Storage di Bierwang, selatan Jerman/FOTO AFP)

BRUSSELS, 28 Julai - Negara-negara Kesatuan Eropah (EU) siap sedia hadapi sekatan bekalan gas oleh Rusia setelah meluluskan pelan kecemasan untuk mengekang permintaan bahan api itu.Persetujuan dicapai dengan menandatangani perjanjian mengehadkan penggunaan gas secara sukarela sebagai langkah mengurangkan kebergantungan bahan api.Rusia mula menyekat gas ke Eropah bermula semalam selepas Gazprom memaklumkan syarikatnya akan memotong penghantaran gas menerusi saluran paip Nord Stream 1 ke Jerman.

(Gambar talian gas diambil pada 24 Mac lalu di Open Grid Europe (OGE) merupakan salah satu pengendali sistem penghantaran gas terbesar di Eropah, di Werne, Jerman barat/FOTO AFP)

Dilaporkan, kebanyakan negara EU berdepan dengan pengurangan bekalan gas dari Rusia.Justeru, Brussel menggesa negara anggota untuk menjimatkan gas dan menyimpannya untuk musim sejuk.Ini kerana bimbang Rusia akan menghentikan bekalan sepenuhnya sebagai tindak balas terhadap sekatan Barat berikutan pencerobohan Moscow di Ukraine.Menteri-menteri tenaga meluluskan cadangan yang membolehkan semua negara EU secara sukarela mengurangkan penggunaan gas sebanyak 15 peratus dari Ogos 2022 hingga Mac 2023 - REUTERS


Banjir kilat di Kentucky ragut 8 nyawa

AMERIKA SYARIKAT, 29 Julai- Sekurang-kurangnya lapan orang terbunuh dalam kejadian banjir kilat yang melanda negeri Kentucky, pada Khamis.Antara 20 hingga 30 penduduk yang terkandas di atas bumbung atau pokok diselamatkan menggunakan helikopter.Manakala kira-kira 25,000 buah rumah terputus bekalan elektrik.Gabenor Kentucky, Andy Beshear menyifatkan bencana kali ini paling teruk dan dahsyat dalam sejarah negeri."Ini akan menjadi banjir terburuk dalam ingatan. Jumlah kematian dijangka mencecah dua angka. "Sekarang kita boleh mengesahkan sekurang-kurangnya 8 terbunuh tetapi jumlah itu akan meningkat," katanya dalam temubual bersama media tempatan.

(Pemandangan udara rumah yang ditenggelami air di Jackson, Kentucky pada 28 Julai 2022/AFP)

Darurat telah diisytiharkan di enam buah daerah."Terdapat ramai orang di luar sana memerlukan bantuan. Kami akan melakukan yang terbaik untuk membantu usaha menyelamat," tambahnya.Beshear turut memberitahu, beratus-ratus penduduk dijangka kehilangan tempat tinggal.Dalam pada itu, agensi kaji cuaca meramalkan lebih banyak hujan akan turun dan berpotensi mencetuskan banjir gelombang kedua.-AFP


Majlis Keselamatan PBB kutuk hukuman mati oleh Junta Myanmar

BANGKOK, 28 Julai- Majlis Keselamatan Pertubuhan Bangsa Bersatu (PBB) mengutuk tindakan junta Myanmar mengenakan hukuman mati ke atas empat banduan.

Menerusi konsensus yang jarang berlaku, Majlis Keselamatan pada Rabu menyeluarkan kenyataan mengutuk hukuman mati itu – yang pertama di Myanmar dalam tempoh beberapa dekad – dan menggesa pembebasan segera pemimpin yang digulingkan, Aung San Suu Kyi.

“Anggota Majlis Keselamatan mengutuk tindakan pihak tentera Myanmar mengenakan hukuman mati terhadap aktivis pembangkang hujung minggu lalu,” kata Majlis Keselamatan PBB. (Artikel berkaitan klik disini Junta Myanmar hukum mati empat tahanan, pertama kali sejak 1988)

"Mereka mengulangi kenyataan Setiausaha Agung pada 25 Julai 2022 serta menggesa agar segera membebaskan ke semua banduan yang telah ditahan tanpa alasan atau bukti kukuh.

Kenyataan itu disokong Rusia dan China – dua sekutu utama junta yang sebelum ini mendapat perlindungan di PBB – serta negara jiran India.

“Kami mengalu-alukan pendirian Majlis Keselamatan PBB mengutuk pembunuh ke atas aktivis demokrasi,” tulis Kerajaan Perpaduan Nasional (NUG) menerusi akaun Twitter yang disahkan kesahihannya.

Ini adalah masanya Majlis Keselamatan PBB "mengambil tindakan lebih tegas terhadap junta,” tambah status itu.

NUG -- yang didominasi oleh ahli parlimen dari parti pimpinan Aung San Suu Kyi dan diisytiharkan sebagai organisasi pengganas oleh junta – kini turut berusaha untuk menggulingkan kuasa tentera.

Hukuman bunuh yang diumumkan Isnin lalu telah mencetuskan kecaman dari seluruh dunia, serta meningkatkan kebimbangan bahawa lebih ramai lagi akan dikenakan hukuman bunuh seterusnya mendiring mendorong gesaan agar perlunya langkah antarabangsa yang lebih tegas terhadap junta Myanmar yang dikatakan semakin tidak mendapat sokongan.

Kalangan empat yang dikenakan hukuman mati ialah bekas ahli parlimen parti Suu Kyi, Liga Demokratik Kebangsaan (NLD), Phyo Zeya Thaw dan aktivis demokrasi veteran Kyaw Min Yu – atau lebih dikenali sebagai "Jimmy".

Kedua-duanya dikenakan hukuman mati bawah undang-udang antikeganasan. –AFP

(Nasionalis Myanmar mengadakan protes di luar Universiti PBB di Tokyo pada 26 Julai 2022 atas tindakan junta mengenakan hukuman mati ke atas empat banduan/AFP)


Penunjuk perasaan menyerbu Parlimen Iraq di Zon Hijau

BAGHDAD, 28 Julai- Penunjuk perasaan di Iraq semalam menyerbu Zon Hijau yang menempatkan bangunan Parlimen Baghdad sebagai protes terhadap pencalonan perdana menteri baharu oleh parti Syiah yang pro-Iran.Penunjuk perasaan berarak ke Zon Hijau selepas mengalihkan beberapa halangan konkrit.Perdana Menteri Iraq Mustafa al-Kadhimi menyeru penunjuk perasaan segera berundur dari Zon Hijau.Ketua gerakan Sadrist, Saleh Muhammad al-Iraqi, berkata: "Saya berdiri dengan penuh hormat. Ia adalah mesej spontan dan reformis yang indah, terima kasih.""Keselamatan anda lebih penting daripada perkara lain. Jika anda mahu berundur, saya akan menghormati keputusan ini," katanya kepada penunjuk perasaan.Pada Isnin, gabungan parti Syiah yang pro-Iran, mencalonkan Mohammed al-Sudani sebagai perdana menteri baharu.Pencalonan Al-Sudani ditentang ulama Muqtada al-Sadr yang partinya memenangi pilihan raya umum tahun lalu.Parlimen Iraq dijadual mengadakan sesi pemilihan perdana menteri baharu melibatkan 25 calon dan proses ini mengambil masa beberapa hari.

Penunjuk perasaan di Zon Hijau / FOTO AFP

Langkah ini perlu untuk melantik perdana menteri baharu secara rasmi.Pencalonan Al-Sudani dijangka diluluskan oleh Parlimen selepas blok al-Sadr menarik diri pada Jun. -AFP


Rajapaksa dibenar berada di Singapura untuk 2 minggu lagi

SINGAPURA, 27 Julai- Pihak berkuasa Singapura membenarkan bekas presiden Sri Lanka, Gotabaya Rajapaksa, tinggal di negara ini untuk tempoh 14 hari lagi, kata sumber yang rapat dengan perkara itu kepada Reuters pada Rabu.Visa jangka pendek diberikan kepada Rajapaksa selepas beliau tiba di Singapura, dua minggu lalu, menurut dua sumber di Colombo dan Singapura; kedua-duanya mempunyai pengetahuan mengenai perkara berkenaan.Dengan perkembangan ini, Rajapaksa boleh tinggal di Singapura sehingga 11 Ogos depan.Rajapaksa tiba di Singapura pada 14 Julai, sehari selepas dia melarikan diri dari negara yang dicengkam krisis ekonomi itu, melalui Maldives.

(Gotabaya Rajapaksa dari Sri Lanka menyanyikan lagu kebangsaan semasa sambutan Hari Kemerdekaan ke-74 negara itu di Colombo, Sri Lanka 4 Februari 2022. Beliau meletak jawatan sebagai presiden bulan ini/REUTERS

Susulan itu, perdana menteri sebanyak enam kali, Ranil Wickremesinghe dilantik sebagai presiden baharu dalam undi rahsia di parlimen negara itu.Sri Lanka yang mempunyai 22 juta penduduk mengalami krisis ekonomi susulan krisis kewangan sejak beberapa bulan lalu.Kesannya, Sri Lanka berdepan masalah kekurangan bahan api, makanan dan barangan keperluan apabila rizab antarabangsa negara itu merosot dengan teruk.-REUTERS


Kakitangan London Tube rancang mogok bulan depan

LONDON, 28 Julai - Kakitangan kereta api bawah tanah London merancang untuk mengadakan mogok pada 19 Ogos ini dalam pertikaian perindustrian terbaru yang boleh mengganggu perkhidmatan pengangkutan Britain.Menurut Kesatuan Kereta Api, Maritim dan Pengangkutan (RMT), Transport For London (TFL) gagal mengadakan perbincangan mengenai melindungi pekerjaan dan pencen.

Britain kini berhadapan dengan pergolakan perindustrian yang semakin meruncing. Susulan itu, beberapa industri antaranya perkapalan, kereta api dan pendidikan terjejas. Ia belaku ketika gaji pekerja tidak selaras dengan kadar inflasi yang melambung tinggi.Inflasi di Britain diramal mencecah 10 peratus akhir tahun ini.-AFP


Singapura catat satu lagi kes cacar monyet melibatkan warga Filipina

SINGAPURA, 28 Julai - Singapura merekodkan satu lagi kes cacar monyet semalam, sekali gus meningkat kepada sembilan kes setakat ini.Pesakit lelaki warga Filipina berusia 31 tahun itu diuji positif dan dimasukkan ke wad di Hospital Awam Singapura.Menurut Kementerian Kesihatan Singapura, pesakit itu mengalami demam pada 21 Julai lalu sebelum ruam dikesan pada muka dan merebak ke bahagian lain badan.

Ahad lalu, dua kes cacar monyet dikesan di Singapura membabitkan seorang mangsa warga Estonia berusia 46 tahun dan seorang lagi, warga Singapura berusia 26 tahun.Kedua-dua pesakit dibawa ke Pusat Penyakit Berjangkit Antarabangsa dan berada dalam keadaan stabil.Setakat ini, jumlah keseluruhan kes meningkat kepada sembilan orang termasuk empat jangkitan tempatan dan lima jangkitan import tetapi kesemuanya tiada kaitan antara satu sama lain.Kementerian Kesihatan Singapura kini giat mendekati golongan paling terdedah, yang mana kajian menunjukkan golongan lelaki melakukan hubungan seks sejenis adalah golongan berisiko tertinggi.-AFP


20,000 kakitangan Lufhansa mogok, lebih 1,000 penerbangan dibatalkan

FRANKFURT, 28 Julai - Lebih 1,000 penerbangan dari hab utama Frankfurt dan Munich terpaksa dibatalkan susulan mogok kakitangan syarikat penerbangan Lufthansa semalam.Kesatuan Sekerja Verdi berkata mogok bertujuan memberi tekanan kepada pihak pengurusan untuk menaikkan gaji sebanyak 9.5 peratus bagi 20,000 ahlinya dalam menghadapi inflasi.Mogok itu dijadual diteruskan sehingga Khamis.Michael Niggemann, ketua sumber manusia Lutfhansa mengkritik langkah mogok tersebut, memandangkan rundingan baharu sahaja dua hari berjalan.

Mogok dan kekurangan kakitangan telah memaksa banyak syarikat penerbangan membatalkan beribu-ribu penerbangan dan menjejaskan lebih 134,000 penumpang yang terpaksa menunggu di lapangan terbang utama.Verdi bulan lalu menuntut kenaikan gaji 9.5 peratus, atau sekurang-kurangnya 350 euro setiap bulan selama 12 bulan untuk kesemua 20,000 pekerja yang terkesan akibat inflasi .Lufthansa telah menawarkan peningkatan gaji sebanyak 150 euro untuk tahun ini dan tambahan 100 euro bermula 2023, serta peningkatan 2 peratus bermula pertengahan 2023 bergantung kepada keputusan kewangan syarikat.Verdi bagaimanapun menolak tawaran itu dengan menjelaskan ia tidak mencukupi untuk mengimbangi inflasi yang melambung tinggi, mencecah 8.2 peratus di Jerman pada Jun.-AFP


Jepun bakal sertai latihan tentera di Indonesia buat pertama kali

(Kedua-dua pemimpin, Jokowi (kiri) dan Kishida (kanan) bersetuju untuk mempertingkatkan kerjasama pertahanan di rantau Indo-Pasifik/REUTERS)

TOKYO, 27 Julai- Pasukan pertahanan Jepun akan mengambil bahagian buat kali pertama dalam latihan ketenteraan di Indonesia bulan depan bersama Amerika Syarikat dan Australia, kata Perdana Menteri Jepun Fumio Kishida pada selepas perbincangan dengan Presiden Indonesia Joko Widodo.Kishida menyambut Presiden Indonesia Joko Widodo ke ibu kota Tokyo pada pagi Rabu, di mana kedua-dua pemimpin bersetuju untuk mempertingkatkan kerjasama pertahanan di rantau Indo-Pasifik.Jepun baru-baru ini memberikan penekanan diplomatik yang berat untuk mengekalkan Indo-Pasifik yang bebas dan terbuka dengan Kishida melawat wilayah itu, termasuk Indonesia, awal tahun ini.Kishida menggesa agar bidang keselamatan maritim di rantau itu diperkukuhkan sedang kedua-dua negara mengesahkan lagi kerjasama bagi memastikan Indo-Pasifik bebas dan terbuka. "Untuk kawasan Indo-Pasifik tahun depan, Indonesia akan menjadi pengerusi ASEAN dan Jepun akan menjadi pengerusi G-7. "Kami akan terus menyelaras dalam merangka agenda utama untuk menyumbang kepada kedamaian dan kesejahteraan di rantau ini dan di dunia," ujar Jokowi. Kedua-dua pihak juga telah bersetuju terhadap perubahan pada Perjanjian Kerjasama Ekonomi Indonesia-Jepun, yang dijadual dimeterai semasa Sidang Puncak Pemimpin G20 pada November ini. Selain itu, Jepun akan mengikrarkan pinjaman lebih AS$300 juta kepada Indonesia bagi projek-projek prasarana dan usaha pencegahan bencana. Dalam pertemuannya dengan Perdana Menteri Fumio Kishida di Tokyo Presiden Jokowi mengalu-alukan pelaburan Jepun di Indonesia.

(Perdana Menteri Jepun Fumio Kishida ketika sidang media bersama dengan Presiden Indonesia Joko Widodo/REUTERS)

"Kami terus mengharapkan sokongan pengetahuan dan teknologi baru Jepun untuk menyokong beberapa projek strategik di Indonesia, terutamanya bagi hiliran komoditi semula jadi, penghasilan kereta dan motosikal elektrik serta sektor kesihatan dan makanan," kata Presiden Jokowi. Presiden Jokowi berkata Indonesia sudahpun menarik balik segala sekatan terhadap produk makanan Jepun yang diimport ke negara itu.Sekatan itu dikuatkuasakan menyusuli krisis nuklear Fukushima pada 2011. Rundingan semula mengenai perjanjian itu, yang dimuktamadkan pada 2007, bertujuan untuk meluaskan akses kepada pasaran Jepun dan mengurangkan tarif."Saya meminta Jepun menyokong pengurangan tarif ke atas beberapa produk seperti tuna, pisang, nanas, dan akses pasaran kepada produk mangga," kata Jokowi.Import Indonesia dari Jepun berjumlah A$9.2 bilion pada 2020, manakala eksportnya ke Jepun berjumlah A$14.5 bilion, menurut data IMF yang disusun oleh Refinitiv.Kementerian ekonomi Indonesia berkata bahawa pembuat kereta Jepun Toyota Motor Corp merancang untuk melabur 27.1 trilion rupiah (A$1.8 bilion) di Indonesia dalam tempoh lima tahun akan datang untuk menghasilkan kenderaan elektrik. Ketua Menteri Ekonomi Indonesia berkata Mitsubishi Motors Corp merancang untuk melabur kira-kira 10 trilion rupiah di Indonesia antara 2022 dan 2025.Jokowi akan bertemu Maharaja Naruhito pada hari Rabu.-REUTERS


AS perlu “tanggung kesan” jika Pelosi melawat Taiwan - China

(Jurucakap Kementerian Luar China, Zhao Lijian dalam sidang media di Beijing)

BEIJING, 27 Julai- China memberi amaran bahawa Washington perlu “menanggung kesan atau akibat” sekiranya Speaker Dewan Perwakilan Amerika Syarikat (AS) Nancy Pelosi melawat Taiwan, memandangkan pertikaian semakin meningkat antara kedua-dua negara.

“Kami dengan tegas menentang lawatan Speaker Pelosi ke Taiwan,” kata jurucakap Kementerian Luar China, Zhao Lijian dalam sidang media biasa.

“Jika AS tetap meneruskan rancangan dan melanggar masalah utama (bottom line) China, pihak AS akan menanggung semua kesan atau akibat yang timbul daripada tindakan itu," tambahnya.

Wilayah demokratik Taiwan itu berdepan ancaman diceroboh China yang menganggap pulau itu sebagai sebahagian wilayah China dan boleh dirampas secara paksa jika perlu.

Berita berkaitanChina sedia mulakan perang dengan AS, jika Taiwan mahu isytihar kemerdekaanTaiwan batal perjanjian beli helikopter antikapal selam ASChina beri amaran keras kepada AS jika teruskan lawatan ke Taiwan

Rancangan lawatan Nancy Pelosi yang belum disahkan oleh pegawai kanan Demokrat -- telah mencetuskan kebimbangan dalam pentadbiran Presiden Joe Biden, yang bimbang perjalanan itu mungkin melepasi ‘garis merah’ China.

Situasi itu berlaku dalam tempoh genting tatkala Presiden Xi Jinping, pemimpin paling berkuasa China dalam beberapa dekad, dilaporkan bersedia untuk mengukuhkan pemerintahannya pada mesyuarat akhir tahunan parti pimpinannya.

Minggu lalu, Pelosi memberitahu pemberita adalah “penting bagi kami menunjukkan sokongan kepada Taiwan,” sambil menafikan Kongres ada mendesak kemerdekaan untuk pulau itu.

Hakikat semasa, Taiwan menikmati sokongan dwipartisan di Washington yang berpecah belah manakala amaran China hanya menyemarakkan gesaan agar Pelosi meneruskan rancangannya. -AFP

(Speaker Dewan Perwakilan AS, Nancy Pelosi/AFP)


Presiden Filipina mengarahkan operasi menyelamat, bantuan di wilayah dilanda gempa bumi

MANILA, 27 Julai- Presiden Filipina Ferdinand Marcos Jr telah mengarahkan penghantaran segera pasukan penyelamat dan bantuan ke wilayah Abra yang dilanda gempa bumi, menurut setiausaha akhbarnya. Marcos juga akan terbang ke Abra, pusat gempa bumi kuat 7.1 magnitud, Setiausaha Akhbar Trixie Cruz-Angeles dalam satu sidang akhbar.Gempa bumi kuat berukuran 7.1 magnitud melanda pulau Luzon sehingga memberi kesan gegaran kuat di ibu negara Manila, Filipina, menurut tinjauan Geologi Amerika Syarikat (USGS).Akibat gempa bumi itu, pesakit dan kakitangan sebuah hospital di wilayah Abra dipindahkan selepas sebahagian bangunan itu runtuh, tetapi tiada kemalangan jiwa dilaporkan.Datuk Bandar Lagangilang wilayah Abra, Rovelyn Villamor, berkata beberapa kawasan di negara itu masih mengalami gegaran susulan."Kami menerima laporan kerosakan rumah dan setakat ini tiada kemalangan jiwa dilaporkan."Kami juga tidak mempunyai bekalan kuasa kerana terputus secara automatik disebabkan bahaya," katanya.

(Orang ramai mengosongkan bangunan selepas berlaku gempa bumi berukuran 7.1 magnitud di Filipina/AFP)

Pejabat maklumat awam wilayah Abra menyiarkan gambar di halaman Facebooknya yang menunjukkan bangunan rosak teruk dengan retakan besar runtuh.USGS berkata, pusat gempa adalah pada jarak kira-kira 11 kilometer (km) Timur-Tenggara bandar Dolores dan berlaku pada kedalaman cetek 10 km."Tumpuan adalah di Abra dan wilayah berdekatan kerana ini adalah gempa bumi besar dan kami menjangkakan gempa susulan yang kuat," kata Pengarah Agensi Seismologi Negeri, Renato Solidum.Seorang ahli kongres di wilayah Ilocos Sur utara, Eric Singson, berkata gempa bumi dirasai dengan kuat."Gempa bumi berlaku selama 30 saat atau lebih dan sekarang pihak kami cuba dapatkan orang ramai yang berada di luar rumah kerana masih ada gegaran susulan," katanya.Sementara itu, Kementerian Pengangkutan, berkata sistem kereta api metro di bandar itu dihentikan pada waktu puncak berikutan gegaran masih dirasai.Bangunan senat di ibu negara turut dipindahkan.- REUTERS


Jangkaan inflasi Korea Selatan mencecah paras tertinggi dua dekad

SEOUL, 27 Julai– Inflasi Korea Selatan dijangka mencecah paras tertinggi inflasi dalam tempoh sekurang-kurangnya 20 tahun sementara keyakinan negara itu terhadap prospek ekonomi mencecah paras terendah hampir dua tahun, menurut laoran bulanan bank pusat.Dalam kaji selidik Bank of Korea (BOK), negara itu dijangka mengalami inflasipengguna pada purata median 4.7 peratus dalam 12 bulan akan datang, meningkat pantas daripada 3.9% dalam tinjauan sebelumnya dan mencecah paras tertinggi sejak keluaran data bermula pada Februari 2002.Tinjauan yang sama menunjukkan indeks yang mengukur cara rakyat Korea Selatan menilai keadaan ekonomi dan taraf hidup masa depan jatuh kepada 86.0 pada Julai daripada 96.4 pada Jun, mencecah paras terendah sejak September 2020 dan mencatatkan kejatuhan terbesar sejak Mac 2020.Pakar ekonomi berkata tinjauan itu menggariskan dilema yang semakin mendalam bagi penggubal dasar dalam memerangi inflasi yang masih tinggi sambil menjaga ekonomi yang semakin lemah."Penemuan ini menunjukkan pertumbuhan ekonomi akan mula kehilangan momentum mulai akhir tahun ini dan tumpuan penggubal dasar boleh bergerak secara beransur-ansur ke arah menyokong ekonomi dari tahun depan, jika tidak serta-merta," kata Park Yoon-min, penganalisis pendapatan tetap di Kyobo Securities .BOK menaikkan kadar dasar sebanyak 50 mata asas yang belum pernah terjadi sebelumnya pada bulan ini.

(Cheonggye Stream di Seoul, Korea Selatan/REUTERS)

Gabenor Rhee Chang-yong berkata memerangi inflasi kekal sebagai keutamaan bank dalam masa sama berusaha mengelak kenaikan besar selanjutnya pada masa hadapan. Keputusan tinjauan itu dikeluarkan selepas anggaran bank pusat menunjukkan perbelanjaan pengguna terpendam dan belanjawan tambahan yang besar membantu pertumbuhan ekonomi Korea Selatan secara tidak dijangka meningkat pada suku kedua.

Perbelanjaan swasta yang kukuh, naik mendadak 3.0 peratus dalam tempoh April-Jun daripada kerugian 0.5 peratus pada suku sebelumnya, berikutan pemansuhan hampir semua sekatan COVID-19 pada bulan April, yang menunjukkan bahawa kadar pertumbuhan tidak mungkin berterusan.Lebih 2,400 isi rumah mengambil bahagian dalam tinjauan itu dari 11 hingga 18 Julai.-REUTERS


Gempa bumi 7.1 gegar utara Filipina - USGS

(Penduduk meninggalkan bangunan selepas gempa 7.1 magnitud turut dirasai di Manila/AFP)

MANILA, 27 Julai- Satu gempa bumi kuat berukuran 7.1 magnitud melanda utara Filipina awal hari ini, lapor Kajian Geologi Amerika Syarikat (USGS). Di pusat gempa kira-kira 300 kilometer dari Manilla, gegaran menyebabkan tingkap bangunan pecah serta menggegarkan menara bertingkat di ibu negara itu, di sini.

“Gempa bumi cetek namun kuat itu melanda wilayah pergunungan Abra di pulau utama Luzon pada 8.43 pagi (0043 GMT),” kata USGS, sebelum itu melaporkan pada kekuatan 6.8 magnitud.

Menurut Mejar Polis, Edwin Sergio kepada AFP, di Dolores kawasan yang dilanda kekuatan penuh gempa itu, orang ramai berlari ketakutan meninggalkan bangunan dan tingkap bangunan pasar tempatan dilaporkan pecah.

“Gempa amat kuat,” kata Sergio sambil menambah terdapat retakan kecil di bangunan balai polis.

Setakat ini, tiada kematian atau kerosakan serius dilaporkan.

Filipina sememangnya kerap dilanda gempa bumi disebabkan lokasinya terletak berhampiran lingkaran api Pasifik di mana aktiviti seismik aktif merangkumi kawasan dari Jepun melalui Asia Tenggara dan merentasi lembangan Pasifik. -AFP

(Pekerja binaan meninggalkan bangunan selepas gempa 7.1 magnitud pada kedalaman 300 kilometer, turut dirasai di Manila pagi ini/AFP)


Jokowi dan Xi Jinping perkukuhkan kerjasama ekonomi

(Pertemuan dua hala Presiden Indonesia Joko Widodo danPresiden China Xi Jinping di Beijing, China/REUTERS)

JAKARTA, 27 Julai- Indonesia dan China akan mengukuhkan lagi kerjasama ekonomi yang bukan sahaja memberi manfaat kepada kedua-dua negara malah di peringkat serantau dan dunia.Presiden Indonesia Joko Widodo dan Presiden China Xi Jinping menyuarakan komitmen itu semasa mengadakan pertemuan  di Villa 14, Rumah Tamu Diaoyutai di Beijing pada Selasa.Joko Widodo yang lebih dikenali sebagai Jokowi berada di China sempena lawatan ke tiga negara di Asia timur.Dalam pertemuan berkenaan beliau turut membincangkan isu serantau dan global dengan rakan sejawatannya dari China itu."Sebagai ekonomi terbesar di Asia Tenggara, Indonesia mempunyai kedudukan penting bagi China dan rantau ini," kata Menteri Luar Indonesia Retno Marsudi dalam kenyataannya selepas pertemuan itu.Presiden Xi menyatakan penghargaan atas sumbangan Jokowi selaku  Presiden Negara Kumpulan 20 (G20) dalam usaha memulihkan keamanan global dan keadaan kemanusiaan seperti yang dapat dilihat menerusi lawatannya ke Kyiv, ibu negara Ukraine dan Moscow, Rusia baru-baru ini.“Lawatan itu menurut Presiden Xi memperlihatkan tanggungjawab Indonesia sebagai sebuah negara besar,” katanya.

((Presiden Indonesia Joko Widodo dan Presiden China Xi Jinping bergambar semasa pertemuan mereka di Beijing, China/REUTERS)

Indonesia kini memegang kerusi Presiden G20 dan bakal Pengerusi ASEAN pada tahun depan.Perbincangan kedua-dua pemimpin juga menjurus kepada kepentingan kerjasama konkrit dan saling menguntungkan di bawah Inisiatif Pembangunan Global (GDI)."Jika kerjasama konkrit dapat dizahirkan, dijangkakan pencapaian Matlamat Pembangunan Mampan (SDG) di negara membangun akan menjadi lebih baik," katanya.Beliau berkata hal berkaitan G20 dan ASEAN turut menjadi tumpuan dan Indonesia komited untuk menjadikan ASEAN bukan sahaja relevan buat rakyat Indonesia malah kepada rantau ini dan dunia.

Semasa mesyuarat dua hala, Presiden Jokowi, Perdana Menteri China Li Keqiang, dan Presiden Xi Jinping memeterai tujuh perjanjian iaitu pembaharuan memorandum persefahaman (MoU) mengenai Global Maritime Fulcrum dan Inisiatif Jalur dan Laluan (BRI) serta mengenai vaksin kerjasama penyelidikan dan pembangunan genomik.Selain itu turut dimeterai MoU mengenai pembangunan hijau, pengaturan kerjasama marin, protokol eksport nanas Indonesia, pengaturan kerjasama pertukaran maklumat dan penguatkuasaan pelanggaran kastam, dan pelan tindakan mengenai keselamatan siber serta kerjasama pembangunan kapasiti teknologi.Jokowi akan berlepas ke Jepun hari ini dan dijangka bertemu Perdana Menteri Jepun Fumio Kishida.Beliau turut dijadual bertemu Maharaja Jepun Naruhito dan Maharani Masako sebelum meneruskan lawatan ke Korea Selatan pada Khamis.Di Korea Selatan Jokowi dijangka mengadakan pertemuan dengan rakan sejawatannya Yoon Suk-yeol.-BERNAMA


WHO diminta namakan semula virus cacar monyet elak stigma

NEW YORK, 27 Julai- Pihak berkuasa New York City memohon kepada Pertubuhan Kesihatan Sedunia (WHO) untuk menamakan semula virus cacar monyet bagi mengelak stigma dalam kalangan pesakit yang mungkin menyebabkan mereka mengelak untuk mendapatkan rawatan.

Bandar di Amerika Syarikat itu merekodkan kes yang semakin meningkat berbanding bandar lain dengan 1,092 kes jangkitan dikesan setakat ini.

WHO telah mengumumkan bahawa wabak tersebut sebagai kecemasan kesihatan global.

"Kami amat bimbang terhadap kesan wabak yang berpotensi mewujudkan pelbagai stigma berhubung maklumat atau mesej berkaitan penyakit cacar monyet itu dalam kalangan komuniti yang belum atau sudah terdedah,” kata Pesuruhjaya Kesihatan Awam New York City, Ashwin Vasan menerusi surat kepada Ketua Pengarah WHO Tedros Adhanom Ghebreyesus bertarikh hari Selasa.

Berita berkaitanWHO isytihar cacar monyet darurat kesihatan globalLebih 400 kes cacar monyet dilaporkan di ItaliAS lapor dua kes cacar monyet, pertama kali dalam kalangan kanak-kanakJepun rekod kes pertama cacar monyet

Idea untuk menukar nama virus itu sudah mendapat perhatian WHO semasa sidang media bulan lalu, tulis Vasan dalam surat tersebut.

Vasan merujuk “sejarah yang menyakitkan dan perkauman di mana terminologi seperti cacar monyet berakar umbi untuk komuniti berlain warna kulit'.

Ia merujuk fakta bahawa cacar monyet sebenarnya tidak berasal daripada primat (kumpulan mamalia termasuk monyet) dan mengimbas kembali kesan negatif maklumat salah ketika awal wabak HIV dan isu perkauman yang dihadapi oleh masyarakat Asia, kemudian diburukkan lagi oleh bekas Presiden Donald Trump memanggil COVID-19 sebagai 'virus China'.

“Penggunaan berterusan terma cacar monyet untuk menggambarkan wabak semasa boleh mencetuskan semula perasaan traumatik perkauman dan stigma, terutama untuk orang kulit hitam mahu pun kumpulan komuniti lain. Ada kemungkinan mereka mengelak untuk mendapatkan rawatan,” kata Vasan.

Wabak cacar monyet, setakat ini belum merekodkan kes kematian di Eropah atau di Amerika Syarikat.

Isnin lalu, WHO mengumumkan setakat tahun ini, lebih 16,000 kes telah disahkan dan direkodkan di 75 negara. -AFP


EU setuju kurangkan kebergantungan kepada gas Rusia

BELGIUM, 27 Julai- Kesatuan Eropah (EU) bersetuju mengurangkan kebergantungan kepada gas Rusia dengan menurunkan kadar penggunaan tenaga itu. Keputusan itu dicapai dalam mesyuarat menteri tenaga EU di Brussels.

Ia disifatkan sebagai tindak balas efektif kesatuan tersebut terhadap manipulasi Rusia, yang menjadikan kekayaan sumber negara itu sebagai senjata ekonominya.

Usaha bagi membantu Jerman keluar daripada kebergantungan terhadap gas Rusia pada musim sejuk menyusul menjelang pertemuan antara Turkiye dengan Rusia minggu depan.

Presiden Turkiye Recep Tayyip Erdogan dijadual bertemu Presiden Vladimir Putin di Moscow.

Erdogan berhasrat menjadikan Turkiye sebagai pusat kepada usaha diplomatik bagi menghentikan perang Moscow-Kiev yang berlarutan selama lima bulan.-AFP


Komposer Tamil terkenal Ilaiyaraaja jadi anggota Dewan Parlimen India

NEW DELHI, 26 Julai- Komposer muzik Tamil tersohor Ilaiyaraaja kini menjadi ahli dewan parlimen India, memenangi pencalonannya sebagai personaliti unggul.Beliau mengangkat sumpah sebagai ahli Rajya Sabha pada Isnin.

Ilaiyaraaja dicalonkan awal bulan ini bersama dengan tokoh-tokoh cemerlang lain, termasuk atlet P.T. Usha, pekerja sosial Veerendra Heggade dan pengarah filem V. Vijayendra Prasad.Perdana Menteri India, Narendra Modi memuji Ilaiyaraaja sebagai seorang tokoh yang muziknya telah "memukau orang ramai merentas generasi."Komposer berusia 79 tahun itu sebelum ini menerima anugerah nasional–Padma Bhushan pada 2010 dan Padma Vibhushan pada 2018.-BERNAMA


Pusat penghantaran bijirin Laut Hitam akan dibuka di Istanbul

ISTANBUL, 26 Julai- Pertubuhan Bangsa Bersatu (PBB) dan Turkiye akan membuka pusat penyelarasan bersama dengan Rusia dan Ukraine di sini, bagi menguruskan penyambungan semula penghantaran bijirin eksport merentasi Laut Hitam.Menurut kenyataan Kementerian Pertahanan Turkiye, pusat itu akan dibuka secara rasmi dalam majlis yang dihadiri Menteri Pertahanan, Hulusi Akar.Agensi berita negara TASS Rusia pula melaporkan, delegasi pertahanan Rusia telah terbang ke Istanbul untuk upacara itu hari ini.Pusat arahan dan kawalan bersama itu dipersetujui sebagai sebahagian daripada perjanjian penting yang ditandatangani Rusia dan Ukraine bersama PBB dan Turkiye pada Jumaat lepas.Semalam, Ukraine menyuarakan harapan untuk menghantar bekalan pertama mereka sejak pencerobohan Rusia pada Februari lalu, lewat minggu ini.Sekatan penghantaran daripada dua pengeksport bijirin terbesar dunia telah menyebabkan lonjakan harga yang menyebabkan import makanan menjadi mahal untuk beberapa negara termiskin di dunia.

(Ukraine dan Rusia menyumbang kira-kira satu pertiga daripada eksport gandum global sebelum serangan 24 Februari di Rusia/Fail REUTERS)

Anggaran PBB mengatakan hampir 50 juta orang mula menghadapi "kebuluran akut" di seluruh dunia akibat perang.Harga gandum jatuh mendadak beberapa jam selepas perjanjian bijirin ditandatangani.Tetapi serangan peluru berpandu Rusia terhadap pelabuhan Laut Hitam Ukraine di Odessa pada Sabtu lepas mencetuskan keraguan tentang perjanjian itu. -AFP


Bangladesh minta bantuan IMF elak krisis kewangan

(Bangladesh kerap mengalami gangguan bekalan elektrrik/AFP)

DHAKA, 26 Julai- Bangladesh meminta bantuan Tabung Kewangan Antarabangsa (IMF) untuk mengatasi risiko krisis kewangan berikutan harga tenaga yang tidak menentu selepas pencerobohan Ukraine oleh Rusia.Pihak berkuasa sedang bergelut dengan "krisis" kerana kenaikan harga bahan bakar antarabangsa selepas serangan Rusia di Ukraine, kata menteri perancangan muda Shamsul Alam kepada AFP."Imbangan pembayaran kita berada dalam zon negatif. Kita perlu menstabilkan kadar pertukaran kita," katanya.Menurut pakar ekonomi, matawang taka Bangladesh telah merosot sekitar 20% secara berkesan berbanding dolar Amerika dalam tempoh tiga bulan lalu.Kejatuhan nilai mata wang tempatan itu melemahkan lagi kewangan negara, dengan defisit akaun semasa mencecah AS$17 bilion.

(Ibu pejabat Tabung Kewangan Antarabangsa (IMF) di Washington, AS/REUTERS)

Negara Asia Selatan itu mengalami gangguan bekalan elektrik berpanjangan dalam beberapa minggu kebelakangan ini, kadangkala sehingga 13 jam sehari.Syarikat-syarikat utiliti dilaporkan bergelut untuk mendapatkan diesel dan gas yang mencukupi bagi memenuhi permintaan.Puluhan ribu masjid di seluruh negara turtu diminta untuk mengurangkan penggunaan penyaman udara untuk mengurangkan tekanan pada grid elektrik nasional. -AFP


Hukuman terhadap bekas ketua kerajaan Andalusia dikekalkan

(Jose Antonio Grinan semasa ketibaannya di mahkamah Seville/AFP)

MADRID, 26 Julai - Mahkamah Agung Sepanyol mengekalkan sabitan terhadap 16 bekas pegawai tinggi parti Sosialis yang memerintah wilayah Andalusia, dalam salah satu kes rasuah terbesar dalam sejarah moden negara itu.Keputusan itu dibuat ketika sokongan yang dinikmati parti Sosialis pimpinan Perdana Menteri, Pedro Sanchez merosot dalam tinjauan pendapat menjelang pilihan raya umum yang dijangka diadakan pada akhir 2023.Mahkamah Seville pada 2019 mensabitkan 19 bekas pegawai kanan Sosialis di Andalusia kerana menggelapkan €680 juta (AS$695 juta) daripada dana awam yang diwujudkan bagi membantu penganggur dan syarikat yang menghadapi masalah di wilayah selatan.Antara yang disabitkan kesalahan ialah dua bekas ketua kerajaan wilayah Andalusia, Manuel Chaves dan Jose Antonio Grinan.

Mahkamah Seville pada 2019 mensabitkan 19 bekas pegawai kanan Sosialis di Andalusia kerana mengalihkan 680 juta euro ($695 juta) dalam dana awam yang bertujuan untuk membantu penganggur dan syarikat yang menghadapi masalah di wilayah selatan.

Antara yang disabitkan kesalahan ialah dua bekas ketua kerajaan wilayah Andalusia, Manuel Chaves dan Jose Antonio Grinan.Grinan dijatuhi hukuman penjara enam tahun dan dilucut kelayakan memegang jawatan awam selama 15 tahun, manakala Chaves dilarang memegang jawatan awam selama sembilan tahun.Andalusia, wilayah dengan paling ramai penduduk di Sepanyol, menjadi kubu kuat Sosialis selama beberapa dekad.Selepas 36 tahun memegang kuasa, Sosialis terpaksa menyerahkan wilayah itu kepada kerajaan gabungan yang diketuai Parti Popular (PP) konservatif pada 2019.PP mendakwa kes itu menunjukkan Sosialis mengamalkan kronisme, menggunakan wang pembayar cukai untuk memberi ganjaran kepada penyokong dengan pekerjaan dan faedah dalam usaha mengekalkan cengkaman mereka di rantau berkenaan. -AFP


Didakwa terima rasuah, polis serbu kediaman eksekutif Sukan Olimpik Tokyo 2020

TOKYO, 26 Julai- Polis Jepun hari ini menyerbu kediaman salah seorang ahli lembaga pengarah jawatankuasa penganjur Sukan Olimpik Tokyo 2020 yang didakwa menerima suapan daripada penaja yang menandatangani kontrak sukan berprestij itu.

Menurut laporan media tempatan, Haruyuki Takahashi, 78, didakwa menerima ratusan ribu dollar daripada sebuah syarikat berkaitan pakaian, Aoki Holdings Inc., "rakan penganjur rasmi" acara sukan mega yang penganjurannya ditunda akibat pandemik COVID-19, tahun lalu.

Agensi berita Kyodo melaporkan, tindakan itu boleh dikategorikan sebagai rasuah, kerana Takahashi boleh dianggap sebagai penjawat awam (separa) dan tidak boleh menerima wang atau hadiah atas sebab sebarang urusan berkaitan jawatannya.

Wakil pejabat pendakwa raya Tokyo memberitahu AFP, mereka tidak dapat memberi ulasan untuk kes berkaitan individu.

“Sebuah syarikat berkaitan perunding sukan yang dikendalikan Takahashi disyaki menerima wang daripada Aoki untuk kontrak yang ditandatangani pada 2017,” menurut media tempatan.

Pada Oktober 2018 Aoki menjadi penaja rasmi Sukan Olimpik Tokyo dan dibenar menggunakan logo acara sukan itu.

Minggu lalu, Takahashi memberitahu kepada akhbar Yomiuri Shimbun bahawa bayaran yang diterima syarikat adalah untuk kerja-kerja berkaitan rundingan.

“Tidak ada sebarang konflik kepentingan dengan kedudukan saya sebagai ahli lembaga jawatankuasa penganjur,” kata Takahashi memetik laporan akhbar berkenaan.

Minggu lalu Aoki mengeluarkan satu kenyataan, menyatakan syarikat tidak mempunyai ulasan atau komen berhubung pembayaran tersebut.

Takahashi, ialah bekas eksekutif agensi pengiklanan terbesar di Jepun, Dentsu dan telah berkhidmat dalam Lembaga Pengarah Olimpik Tokyo 2020 sejak Jun 2014.

Jawatankuasa penganjur Olimpik Tokyo sudah dibubarkan bulan lalu. -AFP

(Haruyuki Takahashi Ahli lembaga eksekutif Jawatankuasa Penganjur Olimpik Tokyo 2020/AFP)


Bomba bertungkus lumus padam kebakaran di California tatkala suhu panas landa AS

MIDPINES, 26 Julai- Anggota bomba terus berusaha memadam kebakaran hutan terbesar di California di lokasi berhampiran Taman Negara Yosemite, memaksa ribuan penduduk berpindah.

Kebakaran yang digelar Api Oak di tengah California berlaku tatkala penduduk Amerika Syarikat masih berdepan gelombang panas melampau.

Menurut jabatan bomba negeri, kebakaran di daerah Mariposa menyebabkan 16,791 ekar kawasan terjejas dan hanya 10% kawasan, api berjaya dikawal.

Menurut Jabatan Perhutanan dan Perlindungan Kebakaran California atau Cal Fire, kebakaran kali ini paling buruk sehingga menjejaskan banyak kawasan berbanding musim kebakaran sebelum ini.

Setakat ini kebakaran telah memusnahkan lebih tiga kali ganda keluasan daripada Api Washburn di lokasi berhampiran, yang telah berjaya dikawal hampir 90%.

Bagaimanapun, kemusnahan itu masih jauh berbanding Api Dixie pada tahun lepas, yang membakar hampir satu juta ekar kawasan.

“Kebakaran Oak yang berlaku ini adalah indikatif kebakaran yang berlaku di seluruh California, di Barat sejak dua tahun lepas," kata Jon Heggie, Ketua Batalion Cal Fire kepada CNN.

"Kebakaran merebak dengan cepat, ia menjadikannya sangat berbahaya kepada orang awam mahupun anggota bomba," kata Heggie.

(Anggota bomba California melakukan pelbagai cara bagi mengawal Kebakaran Oak di Mariposa, California pada 25 Julai 2022/AFP)

Jurucakap bomba, Jonathan Pierce pula berkata, kelembapan rendah dengan suhu tinggi telah mencetuskan kebakaran.

"Terlalu banyak pokok mati di daerah Mariposa, ditambah keadaan topografi kawasan itu, yang curam di banyak tempat, membawa kepada trend kebakaran yang melampau," tambahnya.

Setakat ini, Kebakaran Oak telah memaksa 3,000 penduduk berpindah, kata pegawai dan keadaan cuaca panas dan kering serta bentuk muka bumi yang curam di kaki bukit Sierra Nevada menyukarkan usaha memadam kebakaran.

Lebih 2,000 anggota bomba disokong 17 helikopter telah dikerahkan memadan kebakaran yang tercetus pada Jumaat di pinggir barat daya Taman Negara Yosemite. -AFP


Krisis ekonomi di Sri Lanka menyebabkan hospital kosong

(Jururawat berjalan di luar Hospital Negara di Colombo / Foto AFP)

COLOMBO, 26 Julai - Krisis ekonomi yang tidak pernah berlaku sebelum ini telah memberi tamparan hebat kepada sistem perkhidmatan kesihatan Sri Lanka.Sebelum ini sistem kesihatan negara ini menjadi bualan negara jiran Asia Selatan kerana dapat memberikan rawatan dan perkhidmatan percuma kepada pesakit.Namun kini di salah sebuah hospital terbesar Sri Lanka, keseluruhan wad gelap dan hampir kosong dan hanya ada beberapa pesakit yang tinggal tanpa diberi rawatan.

(Dr Vasan Ratnasingham, ahli persatuan pegawai perubatan kerajaan / Foto AFP)

Theresa Mary, mengembara ke ibu negara Colombo untuk rawatan di Hospital Nasional Sri Lanka kerana menghidap penyakit kencing manis dan tekanan darah tinggi, dibenarkan pulang empat hari kemudian, masih sukar untuk berdiri sendiri, kerana farmasi di hospital tersebut telah kehabisan ubat tahan sakit bersubsidi."Doktor meminta saya membeli ubat dari farmasi swasta, tetapi saya tidak mempunyai wang," kata Mary, 70, kepada AFP."Lutut saya masih bengkak. Saya tidak mempunyai rumah di Colombo. Saya tidak tahu berapa lama saya perlu berjalan."Hospital utama biasanya menyediakan perkhidmatan kepada masyarakat di seluruh negara pulau yang memerlukan rawatan pakar, tetapi ia kini beroperasi dengan kakitangan yang semakin berkurangan dan kebanyakan daripada 3,400 katil tidak digunakan.Bekalan peralatan pembedahan dan ubat-ubatan kehabisan stok, manakala kekurangan petrol yang kronik menyebabkan pesakit dan doktor tidak dapat hadir ke hospital."Pesakit yang dijadualkan menjalani pembedahan tidak melaporkan diri," kata Dr Vasan Ratnasingham, ahli persatuan pegawai perubatan kerajaan, kepada AFP."Sesetengah kakitangan perubatan bekerja dua syif kerana yang lain tidak boleh melaporkan diri untuk bertugas. Mereka mempunyai kereta tetapi tiada minyak untuk diisi."Sri Lanka mengimport 85% ubat-ubatan dan peralatan perubatan, juga bahan mentah untuk keperluan penduduk.Tetapi negara itu kini muflis dan kekurangan mata wang asing menyebabkan ia tidak dapat memperoleh bekalan petrol mencukupi bagi memastikan ekonomi bergerak dan farmaseutikal yang mencukupi untuk merawat pesakit."Ubat penahan sakit biasa, antibiotik dan ubat pediatrik sangat kurang. Ubat lain telah menjadi sehingga empat kali ganda mahal dalam tempoh tiga bulan lalu," kata pemilik farmasi K. Mathiyalagan kepada AFP.Banyak ubat asas kehabisan stok, pegawai kementerian kesihatan enggan memberikan butiran mengenai keadaan perkhidmatan kesihatan awam Sri Lanka sekarang.Tetapi doktor yang bekerja di hospital kerajaan berkata mereka terpaksa menyekat pembedahan rutin untuk mengutamakan kecemasan yang mengancam nyawa, dan menggunakan ubat pengganti yang kurang berkesan."Sistem penjagaan kesihatan Sri Lanka yang dahulunya kukuh kini dalam keadaan bahaya," kata Penyelaras Residen PBB Hanaa Singer-Hamdy dalam satu kenyataan. Bank Dunia baru-baru ini mengubah hala dana pembangunan untuk membantu Sri Lanka membayar ubat-ubatan yang diperlukan segera, termasuk vaksin antirabies.India, Bangladesh, Jepun dan negara-negara lain telah membantu dengan menyalurkan derma untuk sektor penjagaan kesihatan, manakala warga Sri Lanka yang tinggal di luar negara telah membantu dengan menghantar farmaseutikal dan peralatan perubatan ke rumah.Presiden baharu Ranil Wickremesinghe telah memberi amaran bahawa krisis ekonomi negara itu berkemungkinan berterusan hingga akhir tahun depan, dan krisis kesihatan awam yang lebih teruk akan berlaku.Jika krisis berlarutan, "lebih ramai bayi akan mati, dan kekurangan zat makanan akan berleluasa di Sri Lanka," kata Dr Vasan dari persatuan pegawai perubatan kepada AFP. - AFP


Pendakwa raya Ecuador siasat bekas presiden berhubung kehilangan artifak

QUITO, 26 Julai- Pejabat pendakwa raya Ecuador berkata mereka sedang menyiasat bekas presiden Lenin Moreno berhubung kehilangan artifak bernilai tinggi dari istana presiden.Pejabat pendakwa raya berkata di Twitter ia sedang menggeledah rumah Moreno "dalam konteks penyiasatan ke atas dakwaan jenayah penyelewengan berkaitan dakwaan kehilangan artifak warisan" dari bangunan kerajaan.Salah laku penyelewengan boleh dihukum sehingga 13 tahun penjara di Ecuador.Moreno, yang menjadi presiden dari 2017-2021, dituduh mengambil artifak itu oleh bekas sekutunya Rafael Correa.Moreno adalah naib presiden Correa dari 2007-2013, tetapi duo itu kemudinnya bertelagah dan menjadi musuh.Correa kini tinggal dalam buangan di Belgium, yang memberinya suaka selepas dia disabitkan kesalahan rasuah secara in absentia dan dijatuhi hukuman penjara lapan tahun.Sementara itu, Moreno menafikan tuduhan tersebut dalam catatan Twitter mengatakan ia adalah satu cerita yang sengaja 'diada-adakan'.Dia turut memaklumkan telah memberi ruang kepada pihak berkuasa untuk melakukan pencarian di rumahnya.Moreno mendakwa artifak arkeologi yang didakwa hilang dari rumah kerajaan semasa pentadbirannya "diserahkan mengikut kesesuaian kepada institusi yang kompeten untuk disimpan dalam jagaan mereka."Semasa menjadi presiden, Correa membuka sebuah muzium di istana presiden untuk mempamerkan permata dan hadiah lain yang diterimanya sepanjang memegang jawatan, tetapi Moreno kemudiannya menutupnya.-AFP


Jepun laksanan hukuman mati, lelaki bunuh 7 orang dalam tragedi amuk 2008

TOKYO, 26 Julai- Pihak berkuasa Jepun mengenakan hukuman mati ke atas seorang lelaki yang didapati bersalah membunuh tujuh orang dalam satu kejadian amuk pada 2008 di daerah Akihabara di Tokyo yang terkenal dengan industri elektronik.

Bagaimanapun menurut laporan media tempatan Kementerian Kehakiman enggan mengesahkan laporan  penyiar nasional NHK dan beberapa media lain bahawa Tomohiro Kato telah dihukum bunuh atas serangan itu yang menyebut pelaku memandu trak ke arah orang ramai.

Tindakan Kato (menikam) dilakukan pada 8 Jun 2008. Dia memberitahu polis, “saya datang ke Akihabara untuk membunuh orang. Tidak kira siapa yang akan saya bunuh.”

Dia ditahan ditempat kejadian sejurus selepas serangan. Kato bertindak merempuh sekumpulan orang ramai di kawasan pejalan kaki menggunakan lori dua tan yang disewanya. Dia kemudian keluar dan bertindak menikam orang ramai.

Menurut polis, pelaku ada menyiarkan perjalanan misi membunuh ke Akihabara di papan buletin internet dan mengadu tentang pekerjaannya yang tidak stabil serta berdepan kesepian hidup.

Kato merupakan anak kepada seorang jurubank, dibesarkan di wilayah Aomori utara Jepun. Dia bersekolah di sebuah sekolah terkemuka, namun gagal dalam peperiksaan kemasukan ke universiti dan akhirnya dilatih sebagai mekanik kenderaan, menurut laporan media tempatan.

Menurut pendakwa raya, Kato hilang keyakinan selepas seorang kenalan wanita yang dikenalinya melalui internet secara tiba-tiba berhenti menghantar e-mel kepadanya selepas Kato menghantar gambarnya.

Kemarahan Kato kepada orang awam meningkat apabila mesejnya di papan buletin internet, termasuk rancangannya untuk melakukan pembunuhan beramai-ramai, tidak mendapat sebarang reaksi, kata pendakwa raya.

Ketika menunggu tarikh perbicaraan, Kato menulis surat kepada pemandu teksi berusia 56 tahun yang cedera ditikam Kato, bagi menyatakan kekesalannya.

Mangsa "sedang menikmati kehidupan mereka, dan mereka mempunyai impian, masa depan yang cerah, keluarga yang mesra, kekasih, rakan dan rakan sekerja," tulis Kato mengikut laporan yang diterbitkan akhbar mingguan Shukan Asahi.

Tragedi pembunuhan beramai-ramai itu antara yang terburuk dalam tempoh tujuh tahun dan Kato dijatuhkan hukuman mati pada 2011, kemudian mahkamah tinggi Jepun mengekalkan hukuman itu pada 2015. -AFP

(Trak digunakan Kato untuk merempuh orang awam/Foto Wikipedia)


Tiga terbunuh dalam siri tembakan di lima lokasi di Kanada

(Suasana tempat kejadian selepas pihak berkuasa memaklumkan penduduk tentang beberapa tembakan yang menyasarkan mangsa sementara di pinggir bandar Vancouver Langley, British Columbia/REUTERS)

LANGLEY, 26 Julai- Tiga orang termasuk lelaki yang disyaki penembak terbunuh dalam siri tembakan di 5 lokasi berbeza, sepanjang tengah malam sehingga awal pagi Isnin, menurut polis.Ketua Penguasa Polis Bandar Langley, Ghalib Bhayani berkata, tembakan yang berlaku di pinggir bandar Vancouver, bermula sekitar tengah malam itu melibatkan empat mangsa tembakan.Tiga lelaki termasuk penembak maut di tempat kejadian, manakala seorang mangsa wanita cedera. Wanita berkenaan kini berada dalam keadaan kritikal di hospital."Penembak itu didapati cedera ketika polis mengesannya, dan anggota berjaya menembak mati lelaki itu di tempat kejadian.

(Kenderaan dengan kesan peluru yang kelihatan pada cermin depan selepas siri tembakan di pinggir bandar Vancouver Langley, British Columbia, pada awal pagi Isnin/REUTERS)

"Kami masih menyiasat untuk menentukan sama ada lelaki bersenjata itu bertindak bersendirian, atau bersama suspek lain atau kumpulan tertentu."Bagaimanapun, siasatan awal mendapati, tiada orang lain yang terlibat dan tiada lagi ancaman berterusan terhadap keselamatan awam," kata penguasa polis itu pada satu sidang media.Polis turut mengeluarkan amaran kecemasan dan meminta orang ramai supaya tidak berada di beberapa tempat awam, termasuk tempat letak kereta, kasino dan perhentian basSiri tembakan membabitkan beberapa lokasi pada satu malam bukan perkara biasa di Kanada, jika dibandingkan dengan Amerika Syarikat.Kanada mempunyai undang-undang senjata api yang lebih ketat walaupun Rakyatnya dibenarkan memiliki senjata api berlesen. -REUTERS


Jepun rekod kes pertama cacar monyet

TOKYO, 25 Julai- Jepun telah merekodkan kes pertama cacar monyet.Gabenor Tokyo, Yuriko Koike berkata kes tersebut melibatkan seorang lelaki berusia 30-an yang pulang dari luar negara, Eropah dan kini sedang menerima rawatan di hospital.

Menurut Kementerian Kesihatan, individu itu pergi ke Eropah bulan lalu serta mempunyai hubungan dengan seseorang yang kemudiannya disahkan positif cacar monyet sebelum kembali ke Jepun pada pertengahan Julai."Dia mengalami ruam, demam, sakit kepala dan keletihan. Tetapi pada masa ini, dia berada dalam keadaan stabil", katanya kepada media.- REUTERS


Penyakit kaki dan mulut di Indonesia berisiko jejaskan sektor agrikultur New Zealand

WELLINGTON, 25 Julai- New Zealand memberi amaran penularan penyakit kaki dan mulut di Indonesia, boleh menjejaskan lebih 100,000 pekerja di negara itu. Ini terutama pekerja dalam sektor agrikultur. Amaran itu dibuat Perdana Menteri, Jacinda Ardern.

Katanya, penyakit tersebut yang mula dikesan di Indonesia, April lalu boleh memberi kesan yang ketara kepada ekonomi bagi negara seperti New Zealand. Negara itu, mengeksport kira-kira 17 juta kambing biri-biri dan dua juta ekor lembu dalam tempoh lapan bulan sehingga Mei lalu.

(Perdana Menteri New Zealand, Jacinda Ardern/AFP)

Sehubungan itu, Wellington akan bekerjasama dengan Australia bagi mengurangkan risiko penularan. Kedua-dua negara kini meningkatkan kawalan keselamatan barang makanan di sempadan dengan Indonesia. Pengembara dari Indonesia juga tidak dibenar membawa produk berasaskan daging ke negara itu. Sementara itu, di Australia, bungkusan dan bagasi dari China dan Indonesia, akan diperiksa, selain meletakkan alas kaki pembasmi kuman di lapangan terbang. Canberra setakat ini menolak gesaan pembangkang untuk menutup sepenuhnya pintu sempadan dengan Indonesia. Penyakit kaki dan mulut menular di dua wilayah Indonesia, mengorbankan ribuan ternakan lembu dan menjangkiti ratusan ribu yang lain.


Suspek utama insiden tembakan di universiti Manila ditahan polis

MANILA, 25 Julai - Suspek utama pembunuhan tiga individu di sebuah kampus universiti di Metro Manila berjaya ditahan polis.Dua lagi individu cedera dalam kejadian di Universiti Ateneo de Manila ketika pelajar jurusan undang-undang menghadiri majlis graduasi bersama ahli keluarga .Rose Furigay, bekas Datuk Bandar di Wilayah Selatan Basilan, Penolong Eksekutifnya dan seorang pengawal keselamatan universiti merupakan tiga yang terbunuh.

Anak perempuan Furigay yang turut cedera kini dalam keadaan stabil.Suspek yang cuba melarikan diri menggunakan kereta kemudiannya berjaya diberkas polis. Polis menemui dua pistol yang didakwa digunakan oleh suspek.Suspek dikenal pasti sebagai Chao-Tiao Yumol dan dikatakan mempunyai pertikaian undang-undang dengan Furigay. Brigedier Jeneral Polis, Remus Medina menyifatkan ia sebagai pembunuhan terancang.-AFP


Mahkamah Agung Saudi tarik balik keputusan, arah bicara semula kes kren tumbang di Masjidil Haram

JEDDAH, 25 Julai -Mahkamah Agung Arab Saudi membatalkan pembebasan defendan dalam kes nahas kren tumbang di Masjidil Haram, Makkah pada 2015.Mahkamah memerintahkan supaya perbicaraan semula kes itu diadakan.Perintah mahkamah itu dibuat tujuh tahun selepas kemalangan kren di masjid tersebut yang meragut nyawa 108 orang.

Kejadian pada 11 September 2015 itu menyebabkan 238 orang lagi cedera. Tragedi berlaku apabila kren yang terlibat dalam projek pembesaran Masjidil Haram, tumbang.Pada 4 Ogos lalu, Mahkamah Rayuan mengekalkan keputusan Mahkamah Jenayah Makkah untuk membebaskan semua defendan kes nahas tersebut.Pada Disember 2020, Mahkamah Jenayah mengeluarkan keputusannya buat kali ketiga dengan membebaskan kesemua 13 defendan .Sebelum itu, dalam keputusan awal pada 1 Oktober 2017, Mahkamah Jenayah membebaskan kesemua 13 defendan yang didakwa dengan tuduhan cuai.Mahkamah Makkah juga memutuskan bahawa bencana tersebut disebabkan oleh hujan lebat dan ribut petir, bukannya kesilapan manusia.-AFP


30 orang mati, bus terjunam ke dalam sungai di Kenya

KENYA, 25 Julai- 30 orang terbunuh apabila sebuah bas terjunam ke dalam sungai di kawasan kerap berlaku kemalangan di tengah Kenya.

Menurut pihak berkuasa tempatan pada Isnin, kemalangan berlaku pada lewat Ahad ketika bas berkenaan dalam perjalanan dari bandar Meru ke bandar pesisiran Mombasa.

Bas tersebut terjunam dari jambatan dengan ketinggian kira-kira 40 meter (130 kaki) ke lembah Sungai Nithi.

Gambar yang disiarkan media tempatan menunjukkan bas itu rosak teruk selepas dilaporkan bergolek menuruni cerun dengan laporan menyebut mayat bergelimpangan manakala serpihan bas berselerak di dalam air dan tebing sungai.

Menurut pesuruhjaya daerah, Norbert Komora kepada pemberita, 20 orang dilaporkan mati di tempat kejadian, manakala empat orang meninggal dunia di hospital dan enam lagi mayat ditemukan pada Isnin.

“Operasi mencari dan menyelamat masih diteruskan dan siasatan masih dijalankan bagi menentukan punca kemalangan yang berlaku di kawasan kerap kemalangan di Nithi itu," kata Komora.

Sejak beberapa tahun lalu, jumlah kematian akibat kemalangan jalan raya di Kenya semakin meningkat.

Menurut Pihak Berkuasa Pengangkutan dan Keselamatan Nasional, pada separuh pertama tahun 2022, sebanyak 1,912 orang terbunuh, meningkat sembilan peratus daripada 1,754 kes dalam tempoh sama tahun lepas. -AFP


Serangan di pelabuhan Odessa musnahkan senjata dibekalkan Barat kepada Ukraine - Rusia

KIEV, 25 Julai- Rusia menyatakan, serangan peluru berpandu ke atas pusat pelabuhan Ukraine yang menjadi lokasi utama eksport bijirin telah memusnahkan simpanan senjata yang dibekalkan pihak Barat kepada Ukraine. Perkara itu dinyatakan selepas serangan itu telah mencetuskan bantahan dari sekutu Ukraine.

Menteri Luar Rusia, Sergei Lavrov yang dalam lawatan ke beberapa negara Afrika berada di Mesir pada Ahad dalam usaha meyakinkan Kaherah bahawa bekalan bijirin dari Rusia tetap akan diteruskan.

Presiden Ukraine, Volodymyr Zelensky mengecam serangan di pelabuhan Odessa pada Sabtu sebagai “tindakan Rusia yang tidak bertamadun” dan mengatakan ia tindakan terdesak selepas pihak yang bertelagah telah mencapai perjanjian untuk membenarkan eksport bijirin dari kemudahan tersebut.

“Malah penjajah (Rusia) mengakui bahawa kami akan menang. Kami mengetahui perkara itu dalam perbualan mereka (tentera Rusia) -- sepanjang masa, ketika mereka menghubungi orang tersayang," kata Zelensky pada Ahad.

Turkiye yang menjadi pihak perantara dalam perjanjian itu berkata sejurus dua peluru berpandu mengenai pelabuhan tersebut, Moscow menyatakan bahawa tenteranya tidak bertanggungjawab atas serangan tersebut.

Namun, Kementerian Pertahanan Rusia menarik balik kenyataan itu, mengatakan serangan tersebut telah memusnahkan kapal tentera Ukraine dan senjata yang dibekalkan Washington.

"Peluru berpandu jarak jauh berketepatan tinggi yang dilancarkan dari laut memusnahkan kapal perang Ukraine yang berlabuh dan simpanan peluru berpandu antikapal yang dihantar oleh Amerika Syarikat kepada rejim di Kiev," katanya.

“Loji pembaikan dan naik taraf tentera Ukraine juga dilaporkan telah rosak."

(Anggota bomba Ukraine sedang memadan kebakara di pelabuhan Odessa selepas dibedil peluru berpandu Rusia pada 23 Julai lalu. Rusia mengatakan serangan itu telah memusnahkan kapal tentera Ukraine dan bekalan senjata dari Amerika Syarikat/AFP)

Serangan itu telah menjejaskan usaha mencapai perjanjian penting yang ditandatangani di Istanbul; perjanjian yang memakan masa berbulan-bulan dalam usaha menyelesaikan krisis makanan global.

Ketua Pertubuhan Bangsa Bersatu (PBB) Antonio Guterres yang mempengerusikan majlis menandatangani perjanjian itu pada Jumaat, "secara tegas" mengutuk serangan itu.

Amerika Syarikat pula menyifatkan serangan bakal "mewujudkan keraguan serius" akan komitmen Rusia terhadap perjanjian tersebut.

Negara-negara barat pula mengulangi kecaman mereka atas pencerobohan berterusan pihak Rusia ke atas Ukraine selepas serangan terbaharu itu.

Presiden Jerman Frank-Walter Steinmeier menyebut pencerobohan itu sebagai perang menentang perpaduan di Eropah, katanya dalam ucapan pada Ahad. –AFP


Junta Myanmar hukum mati empat tahanan, pertama kali sejak 1988

(Kyaw Min Yu atau Jimmy (tengah)dan isterinya Lar Thein (kiri) ketika tiba di lapangan terbang Yangon selepas dibebaskan pada 13 Januari 2012/Fail AFP)

YANGON, 25 Julai- Junta tentera Myanmar telah menjalankan hukuman mati ke atas empat banduan termasuk seorang bekas ahli parlimen dari parti bawah pentadbiran Aung San Suu Kyi dan seorang aktivis terkenal di negara itu.

Media kerajaan melaporkan, hukuman mati itu pertama kali dijalankan sejak beberapa dekad lalu.

Keempat-empat mereka yang dikenakan hukum mati itu didapati mengetuai “tindakan kejam dan tidak berperikemanusiaan,” lapor akhbar Global New Light of Myanmar.

Laporan itu menyebut hukuman mati dikenakan “mengikut prosedur penjara” tanpa menyatakan bila dan bagaimana bentuk hukuman dijalankan.

Pihak junta telah mengenakan hukuman mati ke atas berpuluh-puluh aktivis antirampasan kuasa sebagai tindak balas terhadap keganasan yang mereka cetus atau lakukan selepas tentera mengambil alih kuasa tahun lalu.

Bagaimanapun Myanmar tidak melaksanakan hukuman mati selama beberapa dekad.

Phyi Zeya Thaw, bekas ahli parlimen parti Suu Kyi, Liga Demokratik Kebangsaan (NLD) yang ditahan pada November lalu dan dijatuhi hukuman mati pada Januari bawah undang-undang antikeganasan.

Aktivitis demokrasi, Kyaw Min Yu – atau lebih dikenali sebagai “Jimmy turut dikenakan hukuman sama oleh tribunal tentera.

Dua lagi lelaki dijatuhi hukuman mati atas kesalahan membunuh dua wanita yang mereka dakwa sebagai pemberi maklumat kepada pihak junta di Yangon.

(Gambar aktivis demokrasi Kyaw Min Yu dan bekas ahli parlimen Maung Kyaw yang dikeluarkan pihak junta pada 21 Januari 2022/AFP)

Bulan lepas pihak junta telah menerima kecaman keras kuasa dunia setelah mengumumkan hasrat untuk mengenakan hukuman mati.

Setiausaha Agung Pertubuhan Bangsa Bersatu (PBB), Antonio Guterres mengecam keputusan junta itu, dan menyifatkan sebagai "satu pencabulan terang-terangan terhadap hak untuk hidup, kebebasan dan keselamatan seseorang".

Pakar hak asasi PBB berkata sekiranya hukuman mati diteruskan -- buat pertama kali sejak 1988, Myanmar memulakan semula siri hukuman gantung.

Pakar menyatakan bawah undang-undang junta, hukuman mati boleh dikenakan atas 23 “kesalahan tidak jelas namun ditakrifkan secara meluas” – atau secara praktik boleh termasuk sebarang kritikan terhadap tentera.

Penganalisis Myanmar dari International Crisis Group (ICG) Richard Horsey menyebut menerusi Twitternya, hukuman mati itu adalah satu tindakan keterlaluan yang boleh mewujudkan gelombang baharu kejutan politik, pada masa ini dan akan datang.

Phyo Zeya Thaw dituduh mendalangi beberapa serangan ke atas rejim tentera, termasuk serangan bersenjata dalam komuter di Yangon pada Ogos tahun lalu yang mengorbankan lima anggota polis.

Tertuduh adalah perintis hip-hop di Myanmar dan terkenal dengan sajak subversif terhadap junta; dipenjarakan pada 2008 kerana menjadi ahli dalam pertubuhan haram dan turut dituduh memiliki mata wang asing.

Thaw dipilih sebagai ahli parlimen mewakili parti NLD pimpinan Aung San Suu Kyi pada pilihan raya 2015 yang membawa kepada peralihan pemerintahan awam.

Bagimanapun semasa pilihan raya 2020, pihak tentera mengatakan wujud penipuan pengundian setelah NLD sekali lagi menang dengan majoriti besar sehingga membawa kepada rampasan kuasa pada 1 Februari tahun lalu.

Sejak itu, Suu Kyi ditahan oleh pihak tentera dan dikenakan banyak pertuduhan di mahkamah tentera. Jika sabit kesalahan pemimpin demokrasi itu boleh dikenakan hukuman penjara sehingga lebih 150 tahun. -AFP


Korea Utara tuduh AS bangunkan senjata biologi di Ukraine

SEOUL, 24 Julai- Korea Utara menuduh Amerika Syarikat (AS) mengeluarkan senjata biologi di Ukraine, dakwaan serupa yang dikemukakan sekutunya, Rusia tetapi ditolak oleh Pertubuhan Bangsa Bersatu pada Mac lepas.

Washington "menubuhkan banyak makmal biologi di berpuluh-puluh negara dan wilayah, termasuk Ukraine, tanpa menghiraukan perjanjian antarabangsa", lapor Agensi Berita Pusat Korea (KCNA).Februari lalu, Pyongyang mendakwa bahawa dasar AS merupakan "punca utama krisis Ukraine", dan bulan ini secara rasmi mengiktiraf dua wilayah pemisah pro-Rusia di timur Ukraine.Tindakan itu mendorong Kiev memutuskan hubungan diplomatik dengan Korea Utara.Moscow pada Mac menuduh Washington membiayai penyelidikan dan pembangunan senjata biologi di Ukraine.

Washington dan Kiev bagaimanapun menafikan kewujudan makmal untuk menghasilkan senjata biologi di Ukraine, dengan Amerika Syarikat berkata dakwaan itu adalah petanda bahawa Moscow sendiri mungkin menggunakan taktik sedemikian.

Ketua Setiausaha Agung Hal Ehwal Perlucutan Senjata Pertubuhan Bangsa Bersatu, Izumi Nakamitsu pula memaklumkan bahawa PBB "tidak mengetahui sebarang program senjata biologi di Ukraine". -AFP


Tiga maut dalam insiden tembakan di majlis konvokesyen universiti Filipina

MANILA, 24 Julai- Tiga orang terbunuh dalam kejadian tembakan di sebuah universiti di ibu negara Filipina, kata pegawai, dalam apa yang kelihatan sebagai pembunuhan yang disasarkan.Insiden itu berlaku di Universiti Ateneo de Manila ketika pelajar undang-undang dan keluarga mereka tiba untuk majlis konvokesyen yang dijadual dihadiri Ketua Hakim Mahkamah Agung.Antara yang terbunuh ialah bekas Datuk Bandar di wilayah selatan Basilan, Rose Furigay yang hadir untuk menyaksikan graduasi anak perempuannya, kata pihak berkuasa.Turut terbunuh, pembantu eksekutif Furigay dan seorang pengawal keselamatan universiti. Anak perempuannya cedera dan berada dalam "keadaan stabil" di hospital, kata polis.Lelaki bersenjata yang melepaskan tembakan telah diberkas."Kami agak kecewa dan berduka dengan kejadian ini," kata Datuk Bandar, Joy Belmonte. -AFP

(Pasukan SWAT dikerah mengawasi kawasan tumpuan pengunjung di Manila/AFP)


Lebih 400 kes cacar monyet dilaporkan di Itali

ROM, 24 Julai- Lebih 400 kes cacar monyet telah direkodkan di Itali, kata Ketua Pengarah bahagian Pencegahan Kementerian Kesihatan negara itu Gianni Rezza selepas Pertubuhan Kesihatan Sedunia (WHO) mengisytiharkan wabak penyakit itu sebagai kecemasan kesihatan awam.Pada Sabtu, Ketua Pengarah WHO Tedros Adhanom Ghebreyesus mengumumkan bahawa wabak cacar monyet diisytihar kecemasan kesihatan global.Rezza dalam satu kenyataan pada Sabtu berkata Itali telah mencatatkan 407 kes cacar monyet setakat ini, tetapi keadaan terkawal, lapor Sputnik.Ghebreyesus berkata walaupun wabak cacar monyet diisytihar kecemasan kesihatan global, "buat masa ini kebanyakan kes tertumpu dalam kalangan lelaki yang melakukan hubungan seks dengan lelaki, terutamanya mereka yang mempunyai ramai pasangan seksual".Pada masa yang sama, beliau menyeru semua negara untuk bekerjasama rapat dengan kumpulan yang terjejas, meningkatkan kempen kesedaran, dan memberi amaran terhadap diskriminasi dan stigma.Menurut ketua pengarah WHO, lebih 16,000 kes cacar monyet telah direkodkan di 75 negara dan wilayah, dengan lima kematian setakat ini.Kebanyakan pesakit pulih daripada jangkitan wabak itu selepas beberapa minggu tanpa rawatan.

(Hospital penyakit berjangkit Lazzaro Spallanzani di Rom, Itali/REUTERS)

Menurut WHO, cacar monyet lebih menjejaskan kanak-kanak kecil, wanita hamil, dan individu yang mengalami gangguan  sistem imun.Virus cacar monyet tidak mudah berjangkit dan biasanya akan merebak melalui kontak fizikal yang rapat, termasuk hubungan seksual dengan individu yang dijangkiti. Ia boleh menjangkiti tubuh manusia melalui saluran pernafasan, mata, hidung dan mulut, dan melalui cecair badan.Cacar monyet adalah penyakit zoonosis (yang merebak antara haiwan dan manusia). -BERNAMA


Taman Negara Yosemite mula terancam

(Dalam tempoh 24 jam, kebakaran terus meningkat daripada 240 hektar kepada 3,800 hektar/FOTO AFP)

AMERIKA SYARIKAT, 24 Julai - Gelombang panas yang melanda di negara itu ketika ini mula memberikan kesan buruk.Menurut pegawai kesihatan awam, suhu paling panas dicatat di wilayah tengah dan selatan Amerika dan situasi tersebut menyebabkan kebakaran hutan berhampiran Taman Negara Yosemite.Media tempatan melaporkan suhu panas di wilayah tersebut dijangka terus meningkat hingga ke paras tertinggi sekali gus mencetuskan kebimbangan.

(Kebakaran hutan California yang tercetus Jumaat lalu telah memusnahkan beribu-ribu hektar Taman Negara Yosemite/FOTO AFP)

Ketika ini api yang merebak dengan pantas memusnahkan kawasan hutan dalam jangka masa kurang 24 jam. Bukan itu sahaja, kebakaran turut tertumpu di Mariposa County, memusnahkan 10 kediaman dan merosakkan lima daripadanya, sementara ribuan lagi harta benda diancam bahaya.Pihak berkuasa tempatan turut memaklumkan situasi tersebut menyebabkan lebih 6,000 penduduk di kawasan terlibat dipindahkan ke tempat selamat. - AFP


Bandar-bandar utama India dilanda banjir

NEW DELHI, 24 Julai- Jalan raya di bandar-bandar utama India kini mula terjejas susulan dinaiki air akibat hujan lebat. Agensi berita Reuters memaparkan beberapa jalan di bandar Jammu dan Srinagar ditenggelami air menyebabkan aliran trafik menjadi sesak. Orang ramai terpaksa meredah banjir, terutama di selatan negeri Telangana.

Kira-kira 1.3 bilion penduduk India bergantung kepada air hujan untuk meneruskan kehidupan seharian dan aktiviti pertanian. Namun, musim hujan lebat yang berpanjangan mencetuskan bencana banjir, tanah runtuh dan penyakit bawaan air.--REUTERS


Ruwani, gajah ketiga maut akibat virus Herpes

ZURICH, 23 Julai– Seekor lagi gajah mati di Zoo Zurich akibat virus Herpes, merupakan kematian ketiga akibat penyakit itu sejak akhir Jun lalu.Jurucakap zoo berkenaan berkata, Ruwani, seekor gajah berusia lima tahun, mati pada pagi Sabtu selepas akibat Elephant Endotheliotropic Herpesvirus (EEHV), satu keadaan yang dibawa secara laten oleh hampir semua gajah.Kematiannya menyusuli kematian Omysha, seekor gajah betina berusia lapan tahun yang mati pada 11 Julai lalu, manakala Umesh gajah jantan berusia dua tahun, mati akibat penyakit sama pada akhir bulan Jun.Ruwani telah diberi ubat antivirus untuk melindunginya dan tidak menunjukkan tanda-tanda pulih, kata zoo itu."Kehilangan gajah ketiga akibat virus yang digeruni ini dalam masa yang singkat adalah kehilangan tragis bagi Zoo Zurich," kata pengarah zoo Severin Dressen."Hari ini adalah hari yang sangat menyedihkan," tambah Dressen.

(Ruwani, seekor gajah berusia lima tahun, mati pada pagi Sabtu selepas akibat Elephant Endotheliotropic Herpesvirus (EEHV),satu keadaan yang dibawa secara laten oleh hampir semua gajah/FB ZOO ZURICH)

"Amat mengecewakan bahawa kami tidak berdaya melawan virus walaupun mendapat penjagaan veterinar terbaik dari hospital haiwan universiti," katanya.Bersama ibunya Farha dan nenek Ceyla-Himali, Ruwani membentuk salah satu daripada dua kumpulan gajah di Zoo Zurich. Umesh dan Omysha membentuk kumpulan lain, bersama ibu mereka Indi dan adiknya Chandra. Zoo itu juga mempunyai seekor gajah jantan yang dipanggil Thai.Gajah muda yang berumur antara dua dan lapan tahun sangat terdedah kepada virus herpes kerana perlindungan yang diberikan oleh antibodi lemah dan sistem imun mereka sendiri mungkin tidak membentuk antibodi sendiri.-REUTERS

Berita berkaitanOmysha, gajah kedua maut akibat herpes


Tentera Ukraine mula masuki wilayah Kherson

KIEV, 24 Julai- Pasukan tentera Ukraine kini mula memasuki timur Kherson dalam cubaan menawan kembali wilayah tersebut daripada tentera Rusia. Presiden Ukraine, Volodymyr Zelenskiy berkata, tentera Rusia cuba bertahan di wilayah tersebut namun ia tidak akan dibenarkan oleh pasukannya. Dalam pada itu, Rusia telah melancarkan serangan di pelabuhan Laut Hitam Odesa, semalam.

Zelensky menyifatkan serangan ke atas pelabuhan laut Hitam, Odesa hanya akan menyukarkan proses damai. Jelasnya, serangan itu akan menjejaskan perjanjian memberi laluan eksport bijirin yang dimeterai sehari sebelumnya.

(Anggota bomba melaksanakan operasi pembersihan di pelabuhan Odesa/REUTERS)

Perjanjian yang ditandatangani pada hari Jumaat lalu antara Moscow dan Kiev bersama Pertubuhan Bangsa-Bangsa Bersatu (PBB) dan Turkiye dipuji sebagai satu kejayaan selepas lima bulan pencerobohan Rusia terhadap Ukraine.Perjanjian itu dilihat penting untuk mengawal kenaikan harga makanan global dengan membenarkan eksport bijirin yang dihantar dari pelabuhan Laut Hitam.Sementara itu, serangan ke atas Odesa mendapat kecaman hebat daripada Pertubuhan Bangsa-Bangsa Bersatu, Kesatuan Eropah, Amerika Syarikat, Britain, Jerman dan Itali. Menteri Pertahanan Turki berkata pihak Rusia memberitahu Ankara bahawa Moscow tiada kaitan dengan serangan ke atas Odesa. Kenyataan Kementerian Pertahanan Rusia tidak menyebut sebarang serangan peluru berpandu di Odesa.Menurut tentera Ukraine, dua peluru berpandu telah membedil kawasan di pelabuhan, manakala dua lagi ditembak jatuh oleh pasukan pertahanan udara. Jurucakap tentera udara Ukraine, Yuriy Ignat berkata peluru berpandu itu ditembak dari kapal perang di Laut Hitam berhampiran Crimea.Bagaimanapun, kawasan penyimpanan bijirin di pelabuhan itu tidak terjejas."Malangnya ada yang cedera. Infrastruktur pelabuhan telah rosak," kata Gabenor wilayah Odesa, Maksym Marchenko.Menteri Infrastruktur, Oleksandr Kubrakov berkata akan meneruskan persiapan teknikal untuk pelancaran eksport produk pertanian dari pelabuhan itu.- REUTERS


Biden positif COVID-19, gejala berkurangan, berasa sihat

(Sakit tekak, hidung berair, batuk dan sakit badan dialaminya turut berkurangan, menurut doktornya, Dr. Kevin O'Connor, dalam satu memo pada Sabtu/REUTERS)

WASHINGTON, 24 Julai- Presiden Amerika Syarikat (AS) Joe Biden menyatakan masih berasa sihat walaupun selepas White House mengumumkan beliau positif COVID-19 dan sedang menjalani kuarantin kendiri.Sakit tekak, hidung berair, batuk dan sakit badan dialaminya turut berkurangan, menurut doktornya, Dr. Kevin O'Connor, dalam satu memo pada Sabtu.Paru-paru Biden kekal bersih dan ketepuan oksigennya terus cemerlang menurut doktor berkenaan.Biden, 79, disahkan positif COVID-19 pada Khamis, apabila White House memaklumkan beliau mengalami gejala ringan.Diagnosisnya disahkan ketika subvarian COVID-19 kembali menular menyaksikan gelombang kes baharu di Amerika Syarikat (AS).Biden berkemungkinan besar mempunyai varian BA5 itu, kata O'Connor."Keadaan kesihatan presiden terus menerima dan memberi respon terhadap rawatan dengan baik. Kami akan meneruskan PAXLOVID seperti yang dirancang," katanya, merujuk kepada ubat antivirus Pfizer Inc (PFE.N) yang diambil Biden.Biden tidak mengalami sesak nafas, kata O'Connor. "Varian BA5 sangat mudah menular dan Biden akan terus menjalani kuarantin," kata O'Connor.

(Biden,79, disahkan positif COVID-19 pada hari Khamis, apabila White House memaklumkan beliau mengalami gejala ringan/REUTERS)

“Kami akan terus memantaunya dengan teliti," katanya.Semasa mengumumkan Biden dijangkiti COVID-19, pegawai-pegawai White House mengenepikan soalan tentang lokasi Biden dijangiti CPVID-19 dengan berkata, perkara itu tidak penting. Bagaimanapun, mereka lebih menekankan penjelasan waktu di mana Biden mula menunjukkan simptom dan sama ada Presiden AS itu mematuhi panduan Pusat Kawalan dan Pencegahan Penyakit (CDC) mengenai prosedur kuarantin kendiri.Dalam rakaman video yang disiarkan di laman Twitter, Biden yang berusia 79 tahun cuba meyakinkan bahawa keadaan akan menjadi baik-baik sahaja.“Hai semua, saya rasa anda dengar: Pagi ini saya positif ujian Covid-19. Namun, saya telah menerima dua dos penggalak. Simptomnya ringan dan saya sangat menghargai pertanyaan dan kebimbangan anda.“Saya baik-baik sahaja dan banyak kerja perlu diuruskan. Saya akan terus menyelesaikannya dan sementara itu, terima kasih atas keprihatinan anda. Ia akan baik-baik sahaja,” katanya. -REUTERS


Pesakit cacar monyet pertama Thailand ditemui di Kemboja

PHNOM PENH, 24 Julai- Seorang lelaki Nigeria yang melarikan diri selepas menjadi kes cacar monyet pertama Thailand ditemui di Phnom Penh semalam dan dibawa ke hospital, kata Kementerian Kesihatan Kemboja.Ia berlaku pada hari yang sama pegawai Pertubuhan Kesihatan Sedunia (WHO) di Geneva mengisytiharkan wabak cacar monyet sebagai kecemasan kesihatan global semalam.Pelancong berusia 27 tahun itu yang telah tinggal lebih masa visanya di Thailand disahkan menghidap cacar monyet di bandar peranginan Phuket Isnin lalu, kata seorang pegawai kesihatan Thailand.Semasa berada di Phuket, lelaki itu telah melawat dua tempat hiburan, dan 142 orang kini sedang disaring untuk virus itu, kata seorang pegawai kesihatan, sambil menambah bahawa lelaki itu juga melakukan hubungan seks tanpa perlindungan dengan seorang wanita.Selepas mengetahui diagnosisnya, dia melarikan diri dari penginapannya di Phuket, mematikan telefonnya dan gagal membalas mesej polis atau pekerja kesihatan.Percutiannya mencetuskan pemburuan di seluruh Thailand dan pihak berkuasa semalam berkata, isyarat telefonnya dikesan di wilayah timur laut bersempadan dengan Kemboja.Selepas mencari di beberapa lokasi semalam, polis Kemboja menemui pelarian terbabit di rumah tetamu Phnom Penh dan dia telah dihantar ke Hospital Persahabatan Khmer-Soviet untuk rawatan perubatan."Untuk mengelakkan jangkitan virus cacar monyet, Kementerian Kesihatan merayu kepada semua orang yang mempunyai hubungan langsung dengan pesakit Nigeria itu untuk mengasingkan diri dan mendapatkan pemeriksaan kesihatan," kata kementerian Kemboja dalam satu kenyataan.Cacar monyet tidak menular seperti COVID-19, menurut WHO.

(Seorang lelaki Nigeria yang melarikan diri selepas menjadi kes cacar monyet pertama Thailand ditemui di Phnom Penh, kata Kementerian Kesihatan Kemboja/FOTO HIASAN REUTERS)

Namun, sejak lonjakan jangkitan dilaporkan pada awal Mei di luar negara-negara barat dan tengah Afrika - di mana penyakit itu telah menjadi endemik - ia telah menjejaskan lebih 16,800 orang di 74 negara, menurut pengiraan yang diterbitkan minggu ini oleh Pusat Kawalan dan Pencegahan Penyakit Amerika Syarikat.Sebanyak 95 peratus kes telah ditularkan melalui aktiviti seksual, menurut kajian terhadap 528 orang di 16 negara yang diterbitkan dalam New England Journal of Medicine - penyelidikan terbesar setakat ini. -AFP


WHO isytihar cacar monyet darurat kesihatan global

GENEVA, 24 Julai- Pertubuhan Kesihatan Dunia (WHO) mengisytiharkan penularan wabak cacar monyet sebagai darurat kesihatan global, amaran tahap tertinggi.Wabak yang telah menjangkiti hampir 17,000 orang di 74 buah negara itu kini amat membimbangkan. "Saya telah memutuskan bahawa penularan cacar monyet global adalah kecemasan kesihatan awam yang membimbangkan diperingkat antarabangsa," kata Ketua Pengarah, WHO Tedros Adhanom Ghebreyesus pada sidang akhbar.Ketua Pengarah WHO, Tedros Adhanom Ghebreyesus berkata, mesyuarat jawatankuasa pakar pada Khamis lalu tidak dapat menetapkan keputusan tersebut, sebaliknya menyerahkan kepada beliau untuk memutuskan untuk mengeluarkan amaran tersebut. Penilaian WHO mendapati risiko cacar monyet adalah sederhana di peringkat global dan di semua rantau kecuali di rantau Eropah yang mencatatkan risiko paling tinggi.

(Ketua Pengarah WHO, Tedros Adhanom Ghebreyesus/Fail AFP)

Pusat Kawalan dan Pencegahan Penyakit Amerika Syarikat memaklumkan, cacar monyet telah menjejaskan lebih 16,800 orang di 74 negara.Washington mengalu-alukan deklarasi WHO sebagai seruan kepada masyarakat antarabangsa bertindak mengekang penyebaran virus tersebut."Penyelarasan tindakan antarabangsa adalah penting untuk menghentikan penyebaran cacar monyet, melindungi komuniti yang paling berisiko dijangkiti penyakit itu, dan memerangi wabak semasa," kata Pengarah Kanan Bahagian Keselamatan Kesihatan Global, White House, Raj Panjabi.Lonjakan jangkitan penyakit tersebut telah dilaporkan sejak awal Mei di negara barat dan Afrika Tengah, di mana penyakit itu telah menjadi endemik.Pada 23 Jun lalu, WHO telah mewujudkan jawatankuasa kecemasan untuk memutuskan sama ada cacar monyet merupakan 'kecemasan kesihatan awam' yang menimbulkan kebimbangan peringkat global, tahap amaran tertinggi agensi kesihatan PBB.Bagaimanapun, majoriti menasihatkan Tedros bahawa keadaan, pada ketika itu, belum mencapai ambang.Pertemuan kedua diadakan pada hari Khamis lalu dengan jumlah kes semakin meningkat, di mana Tedros berkata beliau bimbang."Saya memerlukan nasihat anda dalam menilai implikasi kesihatan awam jangka masa serta-merta," Tedros memberitahu mesyuarat itu, yang berlangsung lebih enam jam.-AFP